Buhez ar Zent. pages 601, 602. Encyclopédie Marikavel.\npages 601, 602\nC'houec'hvet devez warn-ugent a viz Eost\nar-lerc'h sant Viktor, Zephirin a bignas war Gador sant Per, endre ma oa Septim-Sever impalaer.\nNe oa ket eur spered kaer, ha ber oa e studi; mes gouzout a reas piou da zibab da rei an dorn d'ezan. E-touez ar gristenien a oe tennet diouz ar prizon, goude m'oa bet Marcia o c'houlenn o frankiz digant he fried, an impalaer Kommod, e oa unan e hano Kallist, brudet abalamour d'e spered hag abalamour d'e reuziou; Zephirin hen galvas da zont d'e gaout, ha goude bezan e veleget, hen kargas da ren ar veleien ha da c'houarn ar « vered. »\nLezen ar vro a roë urz d'an dud d'en em glevet da gaout berejou etreze. Kallist a ouezas ober e vad eus al lezen-ze, hag en doare-ze e teuas an Iliz da vezan perc'hen he-unan war he madou ha war he leveou.\nUrz o devoa ar gristenieu da gaout berejou, mes n'o devoa urz ebet c'hoaz da gaout ilizou; kement-se zo anat pa ziskenner «en bered Kallist dindan an douar», rak ouspenn ar pazennou kaer, a-well d'an holl, a zo da ziskenn ennl, zo pazennou kuz d'ar gristenien da vont ha da zont, pa zave klask warneze.\nEn «bered Kallist», ar gristenien, war digare mont war-dro o re varo, a 'n em vode en noz d'ober o relijion. Abalamour da ze, ar baganed a lezhanve aneze «an dud a dec'h diouz ar sklerijen». (1)\nZephirin a oe ar pab a skoas an toliou gwasan war ar Vontanisted, hag an dristidigez en devoe da welet ar c'hristen bras Tertullian o trei gante.\nGourc'hemenn a reas d'ar veleien en em vodan endro d'o eskibien, pa vije ar re-man oc'h oferennan; gourc'hemenn a reas ive d'an arc'heskibien chom hep dougen eur varnedigez eneb eun eskob, heb ôtre ar pab.\nTriouec'h vla e chomas war Gador sant Per. Kroui a reas trizek beleg, seiz avieler ha trizek eskob. Kredi rêr e varvas merzer, hep gouzout netra skler awalc'h diwar benn e varo. N'eus deut skrid ebet, kouls lavaret, betek ennomp, war ar brezel grêt gant impalaered Rom d'an lliz, en penn kentan an trede kantved.\nE gorf a oe sebeliet en bered Kallist.\nAr gristenien gentan a lavare d'o bourrevien :\nSeul-vui e falc'het ac'hanomp, ha seul niverusoc'h e savomp, rak gwad ar verzerien eo had ar gristenien. Sanguis martyrum, semen christianorum.


bern war vern | ur blog eo …\nbern war vern\nPublié le 28/07/2013 par Yann-Ber\nMesket tre eo adeiladouriezh ar c’humunioù a ampar Brusel. Tiez brikez uhel war bevar solieradur ur gambr nemetken, alies gant un talbenn flandrezat, tiez tufev solieradurioù uheloc’h ha ledanoc’h, adeiladoù arnevez beton ha gwer a sav uhel tre oc’h adskediñ ar savadurioù kozh en o zalbenn, hensavadurioù meur kinklet hag alaouret, palezioù…\nAlies tre e verzher a greiz pep tra ur savadur uhel e korn ur straed he ziez bihan, pe en ur bignat gant ur straed war grap un dorgenn, pe a-dreñv un ti eus dibenn ar grennamzer.\nStankoù Ixelles zo e kreiz kêr, tro-dro dezho savadurioù kaer ha straedoù bihan a sko warno o pignat e-touez an tiez o mogerioù brikez.\nEn ur gumun all e kaver straedoùigoù o ziez stardet hag uhel liorzhoù don en a-dreñv, liorzhoù porzh evit gwir, pe liorzhoù puñs, liorzhoù kuzh. Straed Verbist a ziskenn eus Schaerbeek da Sant Jos eus tiez ledan ha cheuc’h, bepred stardet hag uhel, betek ur c’harter strishoc’h an tiez hogen sammet a stalioù bihan chouket, ennañ ur boblañs turkianed, indianed, moroked, morianed…\nKompez ha plijus eo an tolpad adeiladoù-se. Hañvalout a ra bezañ frouezh dargouezhioù, ha koulskoude eo kaer, heneuz. Kendiviz a hañval bezañ etre ar savadurioù, ar c’harterioù. Betek e kreiz touristel Brusel, Brusel ar gumun, e kaver savadurioù dirapar, ha betek er c’harterioù poblekañ e kaver savadurioù cheuc’h dalc’het e ratre.\nEr c’harterioù a hañval dirapar ar savadurioù ha paour ar boblañs e vez klevet plijadur an dud deuet aze eus pell da glask bevañ gwelloc’h o zammig buhez.\nN’eo ket bepred kempenn ar straedoù e kumunioù Brusel-Kêrbenn, hogen petra vern.\nPa vo bet pellaet dislavaroù hon bed neurozek ha pellaet riskloù an torzhellegezh hag an davantegezh e vo kaer da vat seurt bed liesfurm, pa na vo mui dibab ur vuhez uvel devoudet gant pouez ar rediezhoù hag an dispriz hogen gant ar blijadur da dañva ouzh ur bed ken kaer ha pinvidik.\nBezañ brezhoneger e Brusel a vefe moarvat ur blanedenn eürus ha pinvidikoc’h eget bezañ brezhoneger e Breizh. Ha ne oa ket dibab Sant Jos ?\nCe contenu a été publié dans eztaol par Yann-Ber. Mettez-le en favori avec son permalien.


Lizher nann-emginnig | Neizh Eorn\nEmbannet e Skrivadur ar 2021-06-10. Amzer da lenn ~2 mins.\nSetu un destennig am eus ijinet e-kerzh ur gentel. Ar pal a oa skrivañ ul lizher nann-emginnig (lettre de non-motivation e galleg).\nDanvez : kinnig labour buhezour\nKoñje a gemeran da gas deoc’h ul lizher evit respont d’ho kinnig-labour “Buhezour pe buhezourez divyezhek” en Oriant. A-viskoazh em bez bet plijadur o vont d’an Oriant. Ar mor ha Tavarn ar Roue Morvan a zo trawalc’h evit ma lakaat da vont di bep eil dibenn-sizhun. Gwechoù zo e pourmenan war an aod, gwechoù all e choman e kreiz-kêr. Gant gerioù all e tennan splet eus ar vro, anez kontañ va mignoned hag a zo kalz anezho enno.\nOuzhpenn da se em eus graet va studioù war ar vevoniezh, ha dre se e anavezan meur a dra diwar-benn ar vuhez, dre vras. Kredapl-bras e c’helljen reiñ da “Emglev Bro an Oriant” va skiant-prenet hag a zo bras-divent eta.\nSiwazh ne c’hellan ket asantiñ ober al labour-se. C’hwi a oar mat, a-dra-sur, eo ar vugale bev ken ez eo. Lod a lavar re vev zoken. An dra-se zo kaoz e vefe un druez reiñ muioc’h a vuhez dezho abalamour ma z’int leun-chouk ganti dija ! Gallout a rit ma c’hrediñ : mont a rafe ar bed da get ma vefe roet dezho un tammig bihan a vuhez zoken.\nMa vefen aotreet reiñ deoc’h un ali e lavarfen e vefe gwelloc’h deoc’h buheziñ an tiez evit ar re gozh. An dud-se o deus ezhomm muioc’h a vuhez. Dre va hentad micherel em eus bet chañs o weladenniñ unan dija. Trist-spontus e oa ha padal e oa e-pad koan. Da lavaret eo pep hini a oa dihunet. Gant ar pal bezañ komprenet mat neuze e lavarfen en-dro va ali : buhezit an tiez evit ar re gozh evit ma vo savet ar bed !\nHo trugarekaat a ran evit bezañ lennet va lizher.\nUn istor gant kartennoù - ~2 mins\nKazetenn #7 - Ur staj e Radio Kerne - ~4 mins


Pajenn:Morvan - Buez ar Zent, 1894.djvu/852 - Wikimammenn\nPajenn:Morvan - Buez ar Zent, 1894.djvu/852\n16 a Gerzu\nsant euzeb, eskop ha merzer\nc’houfe den niveri ar baianed a c’hounezaz eno c’hoaz d’ar relijion gristen. Mes dija e devoa labouret aoualc’h, ha Doue he galvaz erfin davethan er bloaz 329 evit rei d’ezhi ann diou gurunenn e devoa meritet, hini ar Guerc’hezed hag hini ann Ebestel.\nHirio ive eur vaouez devot evel santez Nina a c’hell beza abostol he c’harter, hag avechou zoken abostol he farrez, o tastum enn dro d’ezhi ar vugale baour, ar re n’o deuz den d’ho c’helenn var guirioneziou ar feiz, evit deski d’ezho ho fedennou hag ho c’hatekiz, hag ho lakaat e stad da ober ho faskou kenta ha da veza goudeze henor ho zud hag ho bro dre ho buez fur ha kristen.\nAl labour-ze a zo tenn ; ha n’euz ket da c’hedal peurvuia beza digollet gant ann dud. Doue avad a baeo kement hini en defe kemeret poan evit kelenn he nesa.\nar c’houezekvet devez a viz kerzu\nEuzeb a ioa ganet er Sardeign, hag a reaz he studi e Rom, el leac’h m’oa en em dennet he vamm goude maro he fried. Ar pab Silvestr hen resevaz etouez ann dud a iliz, ha goudeze e oue kaset da gear Verseill er Piemon. Eno e teuaz e berr amzer da veza ken istimet gant ar veleien hag ar bobl ma oue hanvet da eskop. Hogen ne zaleaz ket da ziskouez oa din euz ar choaz a ioa great anezhan.\nDastum a eure enn he di ann holl dud a iliz euz a gear evit ober d’ezho beva asambles ganthan evel menac’h enn eur gouent. Ann dra-ze ne vire ket outho da deuler evez euz ann dud fidel ha da bourvei da holl ezommou ann eneou a ioa enn ho c’harg ; mes evelse n’edont ket kement e riskl d’en em goll ho-unan pe da laoskaat enn ho dever. « — Henvel oant, eme zant Ambroaz, ouz eur vandenn elez : noz-deiz e kanent meuleudiou ann Aotrou Doue, hag e c’houlennent pardoun diganthan evit ar bec’herien. Lenn ha labourat a reant ive heb\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/852&oldid=138103 »


Mata Hari - Wikipedia\nMata Hari (anv gwir : Margaretha Geertruida (Grietje) Zelle) a oa un dañsourez hag ur serc'h bet ganet d'ar 7 a viz Eost 1876 e Leeuwarden e Friz ha marv d'ar 15 a viz Here 1917 e Vincennes. Fuzuilhet eo bet e Frañs e-pad ar Brezel-bed kentañ peogwir e soñje d'an arme c'hall e oa ur spierez.\nMata Hari gwisket e mod dañsourezed Java\n2 Mata Hari, dañsourez a-vaez-bro\n3 Mata Hari, ar spierez\n4 Prosez ha marv\n5 Goude he marv\nMargaret Zelle a voe ganet e Leeuwarden (Friz). Merc'h e oa da Adam Zelle, ur gwerzher kasketennoù eus an Izelvroioù ha d'e wreg Antje van der Meulen. Pa oa 6 vloaz e tilojas he familh da Leiden. He mamm a varvas e 1891 hag er memes bloavezh reas freuz-stal he zad. Klask a reas Margaret dont da vezañ skolaerez. Da 18 vloaz e timezas gant Rudolf MacLeod, hag eñ ofiser e morlu an Izelvroioù. Mont a rejont d'en em staliañ en Indez neerlandat, hag e 1899 e voe ampoezonet unan eus o daou vugel gant ur vevelez hag a oa e karantez gant Rudolf Macleod. Pa zistroas da Europa e tremenas un nebeud mizioù e den Haag, eno e tispartias diouzh he gwaz hag a oa ul lonker feuls. E miz Du 1901 en em gavas e Pariz. Implijout a reas anv he gwaz, hag anvet e voe Lady MacLeod. Degemeret e vo en ur sirk evel marc'hegerez. E-pad nevezamzer 1905 e teuas da vezañ brudet a-drugarez d'he ferzh evel dañsourez erotek hag a-vaez-bro dindan an anv Mata Hari, hag a dalvez "heol" e maleg.\nMata Hari, dañsourez a-vaez-broAozañ\nEn Europa a-bezh e roas abadennoù neuze, hag ur seurt mojenn a ziwanas : ganet e vije bet e Java, ha war an enezenn-se he dije desket dañsal ha pediñ Chiva.\nMata Hari, ar spierezAozañ\nD'an 2 a viz Gwengolo 1916, e-keit ma oa o klask kaout un tremen-hent a-benn mont da Vittel, e kejas dre zegouezh gant ar c'habiten Ladoux, hag eñ e penn servijoù enep-spierezh gall. Kinnig a reas dezhi implijout he darempredoù hag hec'h aezamantoù da veajiñ a-benn labourat evit Frañs. Asantiñ a reas, ha prometet e voe dezhi ur million a lurioù. Biskoazh ne resevas ar sammad-se. A-benn chom e diavaez an emgannoù ez eas d'an Izelvroioù dre ar Rouantelezh-Unanet ha Spagn. Meur a ofiser a voe hoalet ganti, ha goulennataet e voe gant izili MI5. Anzav a reas e laboure evit Frañs. Ne ouezer ket hag-eñ e livas gevier pe hag-eñ e laboure evit ar servijoù gall e gwirionez. E miz Genver 1917 e kasas kargad alaman e Madrid, major Kell e anv, ur gemennadenn skingomz da Verlin. Enni e taolenne labour ur spier anvet H-21. Klasket he doa Mata Hari hoalañ anezhañ. Tapet e voe ar gemennadenn gant ar servijoù gall, ha dre implij an titouroù a oa ganto e soñjjont e oa H-21 Mata Hari. An Alamaned o doa implijet ur c'hod aes da derriñ, ha soñjal a reer o doa graet a-ratozh a-benn kelaouiñ ar servijoù gall. D'an 13 a viz C'hwevrer 1917 e voe furchet he c'hambr er Champs-Élysées gant ar servijoù gall. Ne voe kavet prouenn splann ebet, nemet produioù louzaouiñ en he sac'h-dorn. En ur veskañ anezho e vefe bet tu da fardañ liv diwelus. Ar servijoù gall a dapas ivez pellskridoù enno prouennoù he doa resevet 20 000 lur a-berzh konsul Alamagn en Izelvroioù. Hi a lavaras he doa bet an argant-se goude ur pennad plijadur gantañ, padal ec'h embannas ar varnerien e oa un digoll goude bezañ roet « titouroù », met ne lavarjont ket peseurt titouroù e oa. Ne zegasas Mata Hari tamm titour ebet a vefe talvoudus, pe vefe evit an Alamaned, pe evit ar C'hallaoued, war-bouez unan diwar-benn ur spier doubl, hag a oa deuet a-benn d'en em silañ er rouedad alaman e-keit ma laboure evit ar C'hallaoued. Gallout a reer soñjal ivez e labouras dreist-holl evit an Emglev : azalek dibenn 1916 e voe karedig ur c'habiten rusian a laboure evit Frañs hag a oa anvet Vadim Maslov. Fellout a rae dezhi en em veñjiñ ivez rak ur wech e oa bet furchet c'hoariva Berlin gant an Alamaned ha kemeret o doa holl he dilhad feur-loened, hag a dalveze 80 000 lur gall en holl.\nProsez ha marvAozañ\nLazhadenn Mata Hari\nUn devezh e padas he frosez, hag hec'h alvokad a voe aotreet da arvestiñ an atersadenn gentañ hag an hini ziwezhañ nemetken. Dilezet e voe gant he c'haredig ivez, Vadim Maslov e anv, hag a embannas e oa-hi ur « rederez-vro ». Kastizet e voe d'ar marv, ha fuzuilhet d'ar 15 a viz Here 1917, d'an oad a 41 bloaz, e fozioù kastell Vincennes. Hervez ar vojenn he dije nac'het ar mouch a oa da lakaat war he daoulagad, hag e dije taolet ur bouch diwezhañ da soudarded ar strolladig fuzuilhañ. A-raok mervel he dije huchet : "Pegen izkis boazioù ar C'hallaoued : lazhañ an dud da vare tarzh-an-deiz!" He familh ne c'houlennas ket kaout he c'horf, ha kaset e voe da gevrenn medisinerezh Pariz. Lodennet e voe gant ar studierien, ha devet da-heul. En ur poull boutin e voe taolet al ludu.\nGoude he marvAozañ\nAzalek fin ar brezel e voe kinniget evel gouzañverez digablus gant an Alamaned, hag e voe embannet n'he doa biskoazh labouret evit o servijoù spiañ. E 1931 e teuas er-maez ul levr anvet "L'Espionnage pendant la guerre mondiale". Er raktres e kemeras perzh istorourien, ofiserien ha spierien ivez. Hag ennañ e c'haller lenn : « Traoù a-bouez a reas Mata Hari evit Alamagn, kas a reas lizheroù evit titourerien a oa o chom en estrenvro pe e broioù hag a oa enebourien deomp... Mata hari a anaveze mat danvez an arme, dre ma oa bet summet e-barzh unan eus hor skolioù kelaouiñ gwellañ... Ur spierez a-feson e oa anezhi. » E 1937 e lakaas Fräulein Schragmüller (lesanvet « dimezell mezegez »)embann hec'h eñvorennoù buhez. Bet e oa bet o labourat e burev IIIC dindan and anv kuzh H21 en Anvers. En he levr e skrivas diwar-benn Mata Hari : « Hini ebet eus ar c'heloù a gasas a c'halljomp implijout, ha ne oa ket dedennus ar pezh a gasas deomp, pe a-fet arme, pe a-fet politikerezh. » Ouzhpennañ a reas memes tra : : « Reizh e oa e vefe kondaonet, kemend-se a glot gant spered kod an arme. »\nAnne Bragance, Mata-Hari, la poudre aux yeux, embannadurioù Belfond, 1995\nLionel Dumarcet, L'affaire Mata-Hari, embannadurioù Vecchi, 1999\nRussel Warren Howe, Mata-Hari innocente !, embannadurioù l'Archipel, 2007\nFred Kupferman, Mata Hari : songes et mensonges, Bruxelles, embannadurioù Complexe, dastumad « Historiques » niv. 138, 2005\nMichel Leblanc, L'ennemi de Mata-Hari, France-Empire, 1974\nJean-Marc Loubier, Mata Hari la sacrifiée, embannadurioù Acrople, 2000\nCommandant Ladoux, Les chasseurs d'espions (comment j'ai fait arrêter Mata-Hari), embannadurioù Le Masque, 1932\nE 1931 e voe aozet ur film anvet Mata Hari gant George Fitzmaurice. Greta Garbo eo an aktourez a c'hoari perzh Mata Hari er film-se.\nLec'hienn diwar-benn Mata Hari : buhez ha luc'hskeudennoù\nAdtapet diwar « https://br.wikipedia.org/w/index.php?title=Mata_Hari&oldid=1882373 »\nDernière modification le 1 Eos 2020, à 11:08\nKemmoù diwezhañ degaset d'ar bajenn-mañ d'an 1 Eos 2020, da 11:08.


Grall enoret ba bro an Aven\nDan hag ar re yaouank : un dudi !\nPublié le 26/12/21 10:17 -- mis à jour le 26/12/21 10:17\nGrall ba Nizon : un abadenn klasel gant rock an avel hag ar mor :\nGrall enoret el lise, e stal Penn da benn ba Kemperle, e Lokunole gant Dan ar Braz, e Pont Aven gant ur skipailh skrivagnerien, hag e Nizon : brav an abadennoù !\nKroget e oa bet ba ti Marijo, 'ba Penn da Benn, gant Pierre Tanguy ha Marcel le Lamer gant lennadennoù merc'hed ar vro. Deuet e oa Pierre ba lise Kerbertrand, ha Dan ar Braz war e lerc'h evit komz diwar benn Grall ar barzh, Grall ha Villon. Hag evit echuiñ penaos en doa graet Dan evit kanañ testennoù Grall.\nGoude e oa bet lidet gant Preludes de l'Aven, ba Nizon en iliz leun chouk (250 a dud) Grall gant testennoù "Solo", "le barde imaginé", ha "L'inconnu me dévore" lennet gant Malik Faraoun. Brav oa an abadenn gant ar sonerien eus Pariz, Emmanuelle le Cann ha Matthieu Lejeune (piano ha gourvioloñs).\nSur a-walc'h e vefe bet eurüs Zavier da selaou kement-all, 40 vloaz goude e buhez war an douar-mañ. Addizoloet nerzh e varzhoniezh gant lod an dud, ar re yaouank hag ar re gozh, n'o doa ket morse bet tro da lenn e varzhoniezh tener, levezonet gant ar Grennamzer hag ar rock'n roll, keltiek ha relijiel war un dro...


l'Ouest en mémoire - Ugent vloaz an tele e Breizh [Les vingt ans de la télévision en Bretagne]\nMédiathèque Fiche média Ugent vloaz an tele e Breizh [Les vingt ans de la télévision en Bretagne]\nE miz c'hwevrer 1964 ez eo bet klevet ha gwelet Breizh evit ar wech kentañ er post bras, a-drugarez d'ur journal tele o tibunañ keleier ar vro. Araog ar bloavezh-se e oa plas er post bras evit abadennoù broadel nemetken. Er memes bloavezh, e-pad ar journal tele, e vo gwelet Charlez Ar Gall o reiñ da glevet keleier e brezhoneg, e-pad ur vunutenn hanter. E penn-kentañ ar film e klever unan eus abadennoù ur vunutenn hanter Charlez Ar Gall, enrollet e 1970.\nE miz Genver 1971 ez eo bet skignet ar magazin brezhoneg kentañ, Breiz o veva, kaset da benn gant Per-Jakez Helias. A-drugarez da France 3 Régions savet e 1973 e kresk plas ar brezhoneg en tele, med red eo gortoz 1982 ha lezenn nevez mont en-dro an tele hag ar radio evit gwelet war France 3 ar journal brezhoneg kentañ, An taol lagad.\nEr film-mañ, savet e 1984, e ro Charlez Ar Gall da glevet, goude bezañ bet gwelet e 1970, penaos ez eus bet klevet brezhoneg en tele ha petra eo bet e vicher. Reiñ a ra e santimant ive war an abadennoù tele brezhoneg.\nRonan Calvez "La radio et la télé en langue bretonne", Parlons du breton !, association Buhez, Editions Ouest-France, Rennes, 2001, p. 144-152.\nBernez Rouz, "La télévision bretonne et bretonnante", Toutes les cultures de Bretagne, Skol Vreizh, Morlaix, 2004, p. 290-296.\nRonan Calvez, "Télévision", Dictionnaire d'Histoire de Bretagne, dirigé par Jean-Christophe Cassard, Alain Croix, Jean-René Le Quéau et Jean-Yves Veillard, Skol Vreizh, 2008.\nC'est avec la diffusion d'un journal télévisé régional, en février 1964, que la Bretagne se fait voir et entendre dans la petite lucarne : avant cette date, le poste ne relayait que les émissions nationales. Cette même année, le journal télévisé accueille Charles Le Gall qui assure une chronique en breton d'une minute trente. Ce sujet commence justement par la diffusion d'une des interventions de Charles Le Gall, en 1970.\nEn janvier 1971, est diffusé le premier magazine en langue bretonne Breiz o veva / Bretagne vivante, animé par Pierre-Jakez Hélias. La création de France 3 Régions en 1973 accroît la place de la Bretagne à la télévision. C'est après 1978 et la charte culturelle de Bretagne que la part du breton augmente, mais il faut attendre 1982 et la nouvelle loi sur l'audiovisuel pour voir le premier journal télévisé sur France 3, An taol lagad / Le coup d'œil.\nCe sujet, qui date de 1984, est l'occasion pour Charles Le Gall de revenir, après la diffusion de son intervention de 1970, sur son expérience ainsi que de faire un bilan du paysage télévisuel breton.\nKinnig a ran deoc'h bremañ gwelet ha klevet en-dro pevarzek vloaz da c'houde unan deus ar c'haozeadennoù ur vunutenn hanter hag a veze graet d'ar c'houlz-se gant Charlez ar Gall evit reiñ keleier d'ar vrezhonegerien.\nAbardaez vad selaouerien gaer. Porz an Dindu e Plougastel amañ a-dreñv va c'hein. Met parrez Kalanel a zo ur barrezig vihan eus kanton Kallag ha du-se evit ar wech kentañ warc'hoazh goude koan e vo ur fest noz savet gant ar skolioù laik. Ur fest noz all a vo ivez warc'hoazh goude koan e Plouie. Prizioù a bemp, a zek hag a ugent mil lur a vo kinniget er goañv a zeu gant embannadurioù Al Liamm d'ar skrivagnerien yaouank a skriv e brezhoneg. Ronan Huon, rener ar gelaouenn Al Liamm, a lavaro deomp disul e kerzh an abadenn vrezhoneg, da un eur hanter, ar pezh a zo da c'houzout diwar-benn se. Kaoz a vo gantañ ivez eus ar skol dre lizher Ober a zo renet e Douarnenez gant Marc'harid Gourlaouen. Selaouit ivez, me ho ped, an abadenn m'ho peus c'hoant da c'houzout petra 'oa Menez Meur en Hanveg, a-raok dont da vezañ kreizenn Park an Arvorig. Ne fell ket din, selaouerien ger, torriñ ho penn deoc'h gant ar memes sorodenn atav, met ret mat eo din koulskoude adlavarout ur wech c'hoazh, oc'h pedet da ginnig un anv brezhoneg d'an abadenn dele nevez a vo skignet azalek miz Genver a zeu. Tele Breizh Rama a zo bet kinniget gant tud a zo, met moien a zo evel just kaout anvioù all. Skrivit deomp eta, trugarez en a-raok. Noz vat ha kenavo evel just. Ya, ugent vloaz zo abaoe ma vez brezhoneg war an tele e Breizh, muioc'hig a amzer 'zo tremenet abaoe m'eo deuet an tele e Breizh, met abaoe ma vez brezhoneg ez eus tremenet ugent vloaz just.\nAr wech kentañ e oan deuet e oa evit kinnig deoc'h hetoù ar bloaz nevez, ar bloavezh 64 ha da c'houde azalek miz C'hwevrer e teuen d'ar Sadorn da noz e-pad ur vunutenn hanter.\nAr wech kentañ, e komañsamant miz C'hwevrer, e oa deuet pennoù bras an RTF, evel-se veze lavaret d'ar mare-se, da reiñ al lañs d'an abadenn, e Roazhon. Pennoù bras evel just ha zoken ar ministr en o zouez, an Aotrou Alain Peyrefitte a oa neuze ministr ar c'heleier. Ha da c'houde, eta, e veze evel-se brezhoneg bep sizhun, d'ar Sadorn da gentañ, ha da c'houde d'ar Gwener, div wech ar sizhun.\nCharlez ar Gall, kontant on bet o klevet ac'hanoc'h o tegas deomp da soñj penaos eo bet komañset da glevet brezhoneg war an tele. Oac'h ket bet aonig ar wech kentañ ?\nA ya sur, evel just. Se 'zo sklaer, ar wech kentañ dreist holl. Ha da c'houde zoken. Rak war-eeun e vezen neuze, ne vezen ket filmet a-raok. Ret e veze din mont evel-se da Roazhon evit bezañ filmet war ar plas. Rak me oa o chom e Brest, nemet e Brest ne oa teknisian, ne oa skipailh ebet evit ober war-dro an tele.\nCharlez, degemeret mat oa bet ar brezhoneg ar penn kentañ evel-se war an tele ?\nA ya, amañ gant ar vrezhonegerien, se 'zo sur, ya. Med me oa... veze sellet ouzhin drolig awalc'h e Roazhon gant an dud a oa du-se e karg, d'ar mare-se ne oa ket kustum an dud-se evel just, da glevet brezhoneg hag... e veze sellet ouzhin, ne lavaran ket a dreuz, nann, nemet evel ul loen kurius.\nMet, ne oa ket skuizus mont da Roazhon bep sizhun evel-se ?\nEo, eo, skuizus e oa, rak me 'moa ur vicher ouzhpenn-se ha... me rae skol, hag e veze ret din evel just pa zistroen eus Roazhon gant an tren noz, a zigoueze d'ar mintin e Brest, mont diouzhtu da grogiñ gant va labour skol.\nKontant memestra da vezañ roet lañs d'an abadennoù brezhoneg war an tele ivez ?\nA ya sur, se 'zo sklaer. Ha me oa ar feiz, ar feiz o vountañ ac'hanon d'ar mare-se.\nMa vefe goulennet ganit bremañ Charlez, displegañ pe diskleriañ petra 'z pefe c'hoant da gaout e keñver abadennoù brezhoneg war an tele, petra respontfes ?\nEvel just, dre vras, muioc'h... muioc'h a amzer ha klevet a ran paotred FR3, evel-se, o lavarout : ret eo deomp kreskiñ an traoù, leuniañ eurvezhioù gant tele... Met ouzhpenn ar galleg a vez komzet e Breizh. Plas a vefe, d'am santimant, da muioc'h a vrezhoneg. Abadennoù a bep seurt. Bez ez eus bremañ an "Taolioù Lagad" a vez ganez a zo plijus kenañ, an traoù a vez graet e "Breiz o veva" a zo disheñvel, evel just. Aze n'eo ket kempouez an traoù, d'am santimant. Abadennoù nevez a zo evel "Labour sul, labour nul" a zo farsus, plijus. Met a bep seurt e rank evel-se... Me vefe... me garfe memestra gwelet abadennoù o tennañ ivez, n'eo ket awalc'h deus ar vuhez pemdeziek, an dra-se vez bremañ, ganez-te dreist holl. Met plijout a rafe din memestra kaout abadennoù bras o tennañ, ma kerez... d'ar skrivagnerien ha traoù evel-se. Ar re-se, an dud-se, a gav din, a zo laosket un tammig a gostez bremañ, rak tud a zo bremañ e Breizh o skrivañ muioc'h evit m'az eus bet biskoaz ha ret e vefe, a gav din, reiñ o oberennoù da vezañ anavezet gwelloc'h.\nAc'hanta trugarez Charlez, kontant on bet o tegemer ac'hanout en Tindu 'lec'h ma oas bet enrollet pemzek bloaz 'zo.\nPemzek bloaz 'zo, ar pezh a ra din kaout un tammig pistig o waskañ ma c'halon.\nTrugarez dit 'ta, neuze, ha kenavo a lavaran bremañ d'hon selaouerien, kenavo evel just, a-benn dimeurzh da noz evit heuliañ un "Taol Lagad" all, atav war FR3, ur sulvezh laouen da bep hini ac'hanoc'h. Met n'eo ket echu an abadennoù e brezhoneg, kerkent bremañ, 'meus aon, emañ "Breiz o Veva" o tont.


Fanch – Ur vuhez ki\nDa-geñver gouelioù fin ar blez e kustum an nen lâret trugarez d’an dud, evit o sikour, o c’harantez ha kement zo. Trugarez a lârin-me d’an holl re o deus taolet pled doc’h ar skridoùigoù ‘m eus bet embannet betek-henn. Hag un trugarez oc’hpenn d’ar re o deus “karet” ha “skignet” ma gwerzennoù.\nTrugarez evit ar souten a bep seurt ‘m eus resevet, pe e ve gerioù kuñv, pennadoù-kaoz, pe souten “fetis”. Kement souten zo plijus ha frealzus da gaout. Mil trugarez da Ronan evit al levrig hag ar gartenn en doa kaset din ur sizhun bennak zo, ha da Eric, ma skoazeller kentañ war Tipeee !\nFanch\tUncategorized\tLaisser un commentaire décembre 25, 2020 décembre 27, 2020 1 Minute\nNedeleg laouen ha bezit joaius bremañ !\nEvidon-me, n’on ket sot get Nedeleg. Chalet e vezan bepred d’ar c’houlz-mañ ag ar blez, gwasket memes get ar gourc’hemenn d’an holl da vout “laouen kalz a vern penaos” a vez embannet partout dre ar bed adalek an 2il a viz Kalañ-Gouiañv.\nHa pegen kintus ar re a vez entanet kerkent hag e miz Gwenholoñ !\n– Ata, pet’a ‘rez evit Kalanna ?\n– Mont a guzh e toull al logodenn, michañs ‘m bo ket keuz.\nKentoc’h evit pismigal ur bajennad a-bezh e kinnigan deoc’h lenn div varzhoneg bet skrivet genin er blez-mañ hag a ziskoua mat ma zro-spered en deizioù-mañ : Dienez ha Tremen didrabas. N’int ket ker joaius, hen anzav a ran, mes sed amañ ma santimant.\nN’on ket barzh\nNann ‘vat, ne gred ket din eh eus ur barzh ac’hanon. Ne gredin ket en embann atav. D’am meno o deus ar gwir varzhed traoù a-dalvoudegezh da gontañ ; preder solut hag a c’hello al lennerien ober o mad anezhañ ; furnez da vagañ o spered ; danvez ha n’ay ket ar c’hiz dioutañ gant an amzer. An neb zo é klask boued da chaokat, enta, a gavo treut ma c’heusteurenn moarvat.\nKalfichat gwerzennoù eo ar pezh a blij din kenañ. C’hoari gant ar yezh, gant ar gerioù hag ar c’hlotennoù – diavaez ha diabarzh… Lusk ar frazennoù a ro ton d’am sorc’hennoù hag o c’houchañ war baper diouzh beg ma c’hreion koad, da noz dindan gouloù ma lutig, sed ar pezh a ra vad din. Na pegen dudius reiñ framm d’ar pozioù ha bamañ dirak ar varzhoneg é reiñ he stummoù da gompren bep un tammig ! Bourrusat abadenn ! N’hellan ket lâret on mestr war an arvest bepred.\nD’ar liesañ, ne vezan ket.\nArvestour, ne lâran ket.\nNotenniñ ne ran ken.\nA-wezhiadoù e teu c’hoant din da skriv a-ziàr un tem pe un darvoud resis. Ar re ziaesañ da zistripañ eo seurt barzhonegoù.\nNag ar re aesañ, a c’houlennoc’h ? Ar re-mañ a strink o-unan, hep kas keloù, hep gouiet din alies zoken. Daou vomm é soniñ asambl ha p’eh on-me é vale pe é labourat. Tra ken met daou c’her kar o son, par o zon, é c’hervel an eil egile hag edan berr e teu ur poz, hag un eil war e lerc’h… Trawalc’h din derc’hel krog er stur hag e teu ar ster.\nDibaot a-walc’h din boulc’hiñ ur varzhoneg get ur soñj resis ag an neuz he devo a-benn fin ar gont, neuze. Ha n’eo ket falloc’h kar sed aze dres ar pezh a blij din er seurt labour krouiñ.\nNevez zo e oan é lenn un torkad barzhonegoù get ur barzh hag a zo é chom e-kreiz Bro-Saoz, e-kostez Buxton, nepell a Vanchester lec’h m’eh on-me é chom. Biskoazh n’em boa klevet kaoz eus Donald James Dolby betek diskoachañ en ur stal levrioù a-eil-dorn ur skouerenn ag al levr nemetañ en deus lakaet moullañ war e gont, Can’t See The Wood…, sinet getoñ war ar golo-kein, mar plij.\nE-korf ur skrid berr e tispleg an oberour abalmour da betra e skriv-eñ barzhonegoù ha kavout a ra din eo hañval a-walc’h e spered doc’h ma hani. Ar varzhoneg-se, troet genin hag en he stumm orin, a c’hellit lenn aze.\nFanch\tSkriv\tLaisser un commentaire novembre 23, 2020 décembre 13, 2020 2 Minutes


Reter-Nesañ - Wikipedia\n(Adkaset eus Reter nesañ)\nUr rann eus ar bed er reter d'ar Mor Kreizdouarel eo ar Reter-nesañ. Anvet e vez evel-se gant ar broioù lec'hiet tost d'ar mor-se, Bro-C'hall, Italia, Portugal ha Spagn da gentañ. E broioù norshañ hag er mediaoù saoznek e kaver gwelloc'h ober gant Reter kreiz (Middle East e saozneg) peurvuiañ. Kinniget ez eus bet un anvadur all, "Gevred Azia", ha n'eo ket savet diwar savboent tud Europa, met ne vez ket implijet kalz. Egipt, daoust m'emañ en Afrika, a seller outi evel ur vro eus ar Reter nesañ.\n██ Ar Reter Nesañ hag Iran hervez an doare istorel hag arkeologel a-vremañ da welet an traoù.\n██ Azia ar C'hornaoueg ent-ledan (Reter-Kreiz ha Treuzkaokazia.)\nRiezoù a-vremañ a c'heller lec'hiañ er Reter-nesañAozañ\nN'eo ket termenet mat harzoù ar rannved, met sur eo ez a ar riezoù-mañ e-barzh ar Reter-nesañ :\nMet, a-wechoù e vez ouzhpennet Turkia ha Kiprenez\nAr Reter-Kreiz, termenet gant an IATA, an termenadur damofisiel nemetañ, a endalc'h Iran, Arabia Saoudat, Koweit, an Emirelezhioù-Unanet ha Yemen ouzhpenn.\nPerzhioù ar rannvedAozañ\nE kreiz an takad emañ ar C'hresk strujus, un takad ma'z eus stêrioù bras ha douaroù frouezhus dindan an heol a zegas ur gounezerezh efedus. Aze e oa bet diorroet ar gounezerezh e mare an Neolitik hag e Mezopotamia (traoñiennoù an Eufrates hag an Tigr hag hini an Nil e penn all ar c'hresk) ken e voe krouet ar c'hêrioù meur kentañ eno.\n↑ Geriadur Al Liamm, pajenn 686.\nAdtapet diwar « https://br.wikipedia.org/w/index.php?title=Reter-Nesañ&oldid=1849056 »\nDernière modification le 2 Her 2019, à 11:52\nKemmoù diwezhañ degaset d'ar bajenn-mañ d'an 2 Her 2019, da 11:52.


Ciro Netto Castro, brudetoc'h dre he lesanv Louisa Moritz, ganet d'ar 25 a viz Gwengolo 1936 hag aet da Anaon d'ar 4 a viz Genver 2019, a oa un aktourez hag un alvokadez kuban-stadunanat. Ur wech erruet e New York o tont eus Kuba, he devoe tapet ur vestroni war ar Gwir. Goude-se e oa deut da vezañ aktourez. Brudet eo bet dre he rolloù evel en One Flew Over the Cuckoo’s Nest gant Jack Nicholson, Myra en Death Race 2000 ha dre ar stirad skinwel Love, American Style.\nMarvet eo goude ur gouezhadenn, oadet e oa a 82 vloaz.\nBill Cosby[kemmañ | kemmañ ar vammenn]\nE miz Du 2014 e oa bet Louisa Moritz unan eus ar maouezed kentañ oc'h embann e oa Bill Cosby un torfedour reizhel. Embannet he devoa e oa bet arsailhet gantañ er green room eus an abadenn The Tonight Show e 1971. Cosby en devoa embannet e oa ul liverez gevier. Douget he devoa klemm evit tagadenn war he brud, hec'h alvokad a gendalc'h gant ar c'hlemm goude he marv.\nAdtapet diwar « https://br.wikipedia.org/w/index.php?title=Louisa_Moritz&oldid=1833705 »\nKemmoù diwezhañ degaset d'ar bajenn-mañ d'an 15 Ebr 2019, da 06:22.


Reizhiad vogalennek a-serzh - Wikipedia\nEr yezhoniezh e vez implijet ar gerioù reizhiad vogalennek a-serzh (saoz.: vertical vowel system) war dachenn ar fonetik hag ar fonologiezh evit komz diwar-benn ur reizhiad vogalennek implijet gantañ ur ment hepken evit diforc'hañ ez-fonemek etre vogalennoù disheñvel.\nGallout a rafed implijout pevar ferzh pe ment disheñvel evit lakaat kemm etre vogalennoù, da lâret eo ar rontder, an araokder, an adreñvder hag an uhelder, met ez-resis e ra dave ar reizhiadoù vogalennek a-serzh d'ar fed ma talvez an diforc'h uhelder evit lakaat kemm etre vogalennoù fonemek, da lâret eo liveoù serrder ha digorder ar vogalennoù.\nRal a wezh eo seurt reizhiadoù bezañ a-serzh dre ret war al live fonetikel avat, da skouer gant ar witchiteg e vez implijet ur reizhiad vogalennek a-serzh ennañ div vogalenn a-raok (/e/ hag /i/) hag ur vogalenn a-dreñv (/a/) ha kavet e vez ivez un [o] dre enteuzadur ur vogalenn verr mui an hantervogalenn /w/ mui ur vogalenn verr all.\nLuziet-tre e c'hell bezañ seurt reizhiadoù enne meur a vogalenn disheñvel daoust ha ma vez implijet gante ur ment nemeti evel en oubic'heg, ma talvez ar friadur da lakaat kemm etre meur a vogfalenn ouzhpenn.\nHervez dielfennadurioù 'zo e c'hellfe bout reizhiadoù vogalennoù a vent mann, da lâret eo enne ur vogalenn fonemek nemeti, evit rannyezhoù abc'hazek 'zo hag evit ar c'habardeg met ar goulakadur-se n'eo ket bet degemeret gant an darn vrasañ eus ar glaskourion.\nKavet e vez reizhiadoù vogalennek a-serzh er yezhoù-mañ:\nAbc'hazeg (daou zerez)\nAdigeg (tri derez)\nKabardeg (daou pe dri derez)\nOubic'heg (daou pe dri derez)\nWitchiteg (tri derez)\nArrernteg (daou zerez)\nMarchalleg (pevar derez)\nKavet e vez ivez ur seurt reizhiad vogalennek a-serzh evit a sell ouzh vogalennoù berr an iwerzhoneg dre ma vez diforc'het kenetreze hervez o live digoradur/serrder nemetken daosut ha ma vez enebiet vogalennoù a-raok ha vogalennoù a-dreñv evit a sell ouzh ar vogalennoù hir.\nAdtapet diwar « https://br.wikipedia.org/w/index.php?title=Reizhiad_vogalennek_a-serzh&oldid=1828450 »\nKemmoù diwezhañ degaset d'ar bajenn-mañ d'an 12 C'hwe 2019, da 16:05.


Ag er mercheu ag er gùir santeleah - Wikimammenn\nAg er mercheu ag er gùir santeleah\nJ.-M. Galles, 1829 (p. 205-208)\n◄ Ret-é bout coutant é peb tra a volanté Doué, memb ér péh a zou contrel d’en intérès ag é hloër Ag er mercheu ag er gùir santeleah En hani a gâr Jesus a zeli montein guet-ou ar er halvar, ha souffrein inou guet-ou ►\nAg er mercheu ag er gùir santeleah.\nUR voés a laras un dé a voéh ihuel dirac hun Salvér : Eurus en digostè en dès hou touguet hac er galon en dès kou maguet !\nLara quêntoh, e mé Jesus, eurus er-ré a cheleu conzeu Doué hac ou laca é pratiq.\nJesus a ra d’antand, dré er honzeu-zé, penaus mar dé saüet Mari drès er-réral dré en dignité a vam de Zoué, é ma hoah mui dré hé fidélité dalhable de ol en devérieu ag er religion.\nPenaus n’en dé quet en avantage inourable en dès reit Doué dehi de vout mam d’hun Salvér é a ra hé mérit ; mæs hé santeleah péhani a za dehi, arlerh Doué, a hé fidélité d’é hræceu hac a hé œvreu mad.\nN’en dé quet quement er péh a-ra Doué aveit omb a vérit er recompanceu, èl er péh a ramb aveit Doué.\nEr servitour mad a béhani é conze en aviel ne lar quet en dès méritet rac m’en dès receuet pemb taland, mæs rac m’en dès-ind laqueit de brofitein.\nHui hum hlorifi guet ræson ag er galité a groaidur de Zoué, e hoès receuet er Vadient ; mæs groeit attantion penaus er galité-zé ne reï quet teoh ur rang é mesq er Sænt, ma ne gonduyet open ur vuhé santel.\nBout-zou lod ag er Sænt en dès bet græceu extraordinær beta bout ravisset nac hum gol é Doué : n’en dé quet é quement-ce é teliet quemér ivi doh ou bonheur.\nInd a zou bet fide), ha perpet fidel de volanté Doué : chetui é petra é teliet lacat poén d’ou héli.\nAntréet-oh én ur stad santel ; n’en dé quet er santeleah ag er stad-cé é a zeli rein deoh assurance, mæs en éhuéh hac er soin a laquehet d’hum acquittein ag en devérieu a nehou.\nJudas, revé en apparance, en dès groeit miracleu, ha dânet-é. Ne leinamb quet en dès groeit Sant Yehan-er-Badéour miracle erbet ; neoah mab Doué e ra dehou én aviel er mêlationeu brassan.\nÉ estim en dut é éellér bout un dra-benac hemb er santeleah ag er vuhé ; mæs é estim Doué ne vér nitra meit quement èl ma vér santel.\nHa ne vér santel meit quement èl ma pratiquér œvreu santel. Chetui er péh a vou aveit omb, èl aveit Mari, er vamen véritable a hun gloër.\nComprenet enta penaus Doué n’en dès chet staguet hou salvedigueah doh en donnæzoneu extraordinær ag en natur pé ag é hræce ; mæs ean en dès én ur certæn fæçon, hou rantet mæstre a hou salvedigueah, én ur obér ma vou, ar é lerh, é dalh guenoh.\nEn hani a guérh én innoçance hac hum acquit ag ol é zevérieu, hannéh é a vérit, ô men Doué ! antréein én hou Tabernacle éternel.\nFin ag en eil Livre.\n↑ Un taland a oai ur certæn somme argant.\nAdtapet diwar « https://br.wikisource.org/w/index.php?title=Ag_er_mercheu_ag_er_gùir_santeleah&oldid=105846 »\nKemmoù diwezhañ degaset d'ar bajenn-mañ d'an 16 Eos 2017, da 20:06.


film skiant-faltazi | Korn an dudi\nPosts Tagged ‘film skiant-faltazi’\nLooper / Rian Johnson (2012)\nPosted: 21 C'hwevrer 2014 in Sinema\nTikedennoù:film amerikan, film skiant-faltazi, Paul Dano, skiant-faltazi\nLooper a zo ur film skiant-faltazi amerikan skrivet ha sevenet gant Rian Johnson.\nDeuet eo ‘maez er c’hwec’hkorn e 2012 (1e50).\nE 2044 e krog an istor, en ur bed damheñvel ouzh hon hini. Ijinet ez eus bet mekanikoù da veajiñ en amzer. Ar Mafia a implij anezho evit kas lazherien gopret en amzer dremenet. Roll ar re-se, graet « loopers » anezho, a zo lazhañ tud kaset dezho d’eus an dazont gant ar Mafia. Naetaat a reont pep tra war o lec’h met forzh penaos n’eus ket kalz riskloù dre ma n’eus ket re a roudoù d’eus annezidi 2074 e 2044 sañset. Heuliañ a rit atav ?\nAn dud da lazhañ a erru d’un eur resis, en ul lec’h resis, staget mat ha gant ul lienn war o fenn. N’eus ket da c’hoût piv eo, nemet reiñ un taol fuzuilh bennak ha distruj ar c’horf. Ur poent bennak e vez kaset d’al loopers int-i o-unan d’eus an amzer da zont. P’« en em lazhont », ar pezh a vez anvet ganto « closing the loop », echu eo o c’hefridi, ha chom a ra dezho tregont vloaz evit profitañ mat d’eus o buhez (a-raok bezañ lazhet gant inti-o-unan neuze). Mat eo, n’oc’h ket kollet betek-henn ? ^^\nAn dudenn pennañ a zo Joe, ul looper barrek-mat (Joseph Gordon-Levitt). Un nozvezh e teu betek e di ur mignon dezhañ, Seth (Paul Dano !), pennfollet da vat. Komprenet en deus e oa sañset « serriñ e vouklenn » met o welet an den (eñ koshoc’h neuze), n’en deus ket gellet e lazhañ diouzhtu, ha profitet en deus hennezh evit mont tec’hout. Brasañ fazi micher ul looper. Hag ur sapre reuz da heul !\nUn tamm diwezhatoc’h e teu a-benn an Joe kozh (Bruce Willis), kaset en amzer dremenet da vezañ lazhet gant Joe yaouank, da dec’hout kuit ivez.\nC’hoant en deus « Joe kozh » kavout ha lazhañ ur bugel hag a vo e 2074 penn-bras ar Mafia a lakao lazhañ e wreg. Ur sort dial en a-raok neuze. C’hoant en deus « Joe yaouank » adtapout ha lazhañ « Joe kozh » a-raok bezañ lazhet gant ar Mafia evit e fazi spontus.\n« Treuzfurmet » eo bet kalzik Joseph Gordon-Levitt (dremmlivaj, ferennoù…) da dennañ ar muiañ posubl d’ur Bruce Willis yaouankoc’h. Ne lârfen ket eo graet fall met forzh penaos, bez ez eus kement a brantadoù tenn, kement a redadegoù… ma ne chomer ket da glask dielfennañ gwirheñvelded pep elfenn a ya d’ober ar film.\nAr sonerezh, divoutin a-walc’h met plijus-tre a zo bet krouet gant Nathan Johnson. Selaou a rafen a-walc’h pladenn sonerezh ar film…\nUr film skiant-faltazi gant mennozhioù a-feson, efedus ha kaset brav. Ar fin am eus kavet dreist ha kentoc’h dic’hortoz, met chut…\nPlijet eo bet ivez Geekezig (gwelet amañ he ali).\nEvil Demon Golfball from Hell!!!, film kentañ Rian Johnson (film-berr 8mn), a gaver war an DVD gall. Drol a-walc’h eo, ha kozh un tamm (1996) met da welet eo ivez hervezon.\nAr film-tañva (a ro kalz c’hoant ‘gav din)


Llanfair Is Coed - Wikipedia\nLlanfair Is Coed pe Llanfair Isgoed (Llanvair Discoed pe Llanvair-Discoed e saozneg) zo ur gêriadenn hag ur barrez e Sir Fynwy, e gevred Kembre. Emañ etre Casnewydd ha Cas-gwent, en hanternoz da gêriadenn Caerwent.\nIliz-parrez Llanfair Is Coed.\nDave a ra an anv d'ar c'hantrev kozh Gwent Is Coed a oa eno er Grennamzer, ur c'horn-bro hag en em astenne er c'hreisteiz da Goad Gwent (Coed Gwent e kembraeg). Lez rouaned Gwent a oa e Llanfair Is Coed.\nUr c'hreñvlec'h eus Oadvezh an Houarn zo war torgenn Llanmelin, er reter d'ar gêriadenn, ha krediñ a reer e oa eno unan eus kreñvlec'hioù pobl geltiek ar Silured.\nAdtapet diwar « https://br.wikipedia.org/w/index.php?title=Llanfair_Is_Coed&oldid=1604724 »\nDernière modification le 10 Kzu 2014, à 18:50\nKemmoù diwezhañ degaset d'ar bajenn-mañ d'an 10 Kzu 2014, da 18:50.


Koiot - Wikipedia\nKudenn ebet (LC)\nUrzhad : Carnivora\nKerentiad : Canidae\nGenad : Canis\nAr c'hoiot (Canis Latrans) a zo ur bronneg kigdebrer eus kerentiad ar c'hieged.\nEmañ o vevañ e hanternoz Amerika, eus Panama betek Alaska. An ergerzhourien european o deus kejet gant an aneval-se evit ar wech kentañ e mervent Amerika an Norzh.\nAr c'hoioted a c'hell bevañ etre 6 ha 10 bloavezh ha daoust ma c'hellont furmiñ bagadoù bihan a-wechoù e vezont o hemolc'hin o-unanig ar peurliesañ. Ar ger koiot a zeu eus ar spagnoleg en deus e amprestet digant an Nahouatleg.\nDaoust dezhañ bezañ hemolc'het kalz eo ar c'hoiot unan eus an anevaled ral, krenn o ment, a zo aet o lec'h-annez war ledanaat abaoe donedigezh an Europiz. E kornôg Stadoù-Unanet Amerika e oa o vevañ gwechall hag en em astenn a ra e annez bremañ betek Florida ha Bro-Saoz Nevez.\nAr c'hoioted a c'hell tizhout 60 cm ha pouezañ etre 6 ha 22 kg. Liv o blevenn a gemm hervez ar rannvedoù, met gwenn pe gell e vez ar peurliesañ. E zisheñveliñ a reer diouzh ar bleiz dre e vent ha dre e lost a zo brasoc'h ha blevekoc'h.\nHeverk eo dalc'h ar c'hoioted a gerzh gant o lost tost ouzh an douar.\nUr c'horf moan en deus ha kastiz e c'hell seblantout hag eñ yac'h. Gant ar bleiz ruz e c'hell parañ ha krediñ a reer ez eo hironed 50% eus koioted ar Biz ha Kap Cod. Gouennañ gant ar bleiz gris e c'hell ober ivez, met daoust d'o menned bezañ frouezhus e vez ral an dra-se en natur. Re zisheñvel eo emzalc'hioù an daou spesad.\nAnevaled-deiz e veze ar c'hoioted gwechall, met da anevaled-noz int aet abalamour da gwask an Den. Aes en em reont ouzh un endro nevez hag o c'havout a reer e meur a annez. Gallout a ra o emzalc'h kemm kalz hervez al lec'h ma vevont met ar peurliesañ e hemolc'hont o-unanig pe e koubladoù. Bronneged bihan evel konikled, logod, lern, gwiñvered, enezed-ouez hag a-wechoù amprevaned, deñved ha pesked. Beuzel-karv a zebr e-pad ar goañv er rannvedoù yen. Un hollzebrer eo ar c'hoiot. Gallout a ra zoken en em vagañ diwar geot pe frouezh pa vez ezhomm. E Yellowstone, kent ma voe lezet da vont bleizi en-dro, o deus kroget ar c'hoioted da zerc'hel o loch ekologel ha da hemolc'hiñ anevaled bras. Adalek distro ar bleizi, avat, eo aet war zigresk poblañs ar c'hoioted ha distroet int d'o doare-bevañ kozh.\nParañ a reont e miz C'hwevrer hag etre pevar ha c'hwec'h a venned a vez ganet e fin miz Ebrel pe e deroù miz Mae. Ar c'herent (ha, gwechoù 'zo, menned ganet er bloaz a-raok) a ra war-dro ar re yaouank.\nBoutinoc'h eo klevout ur c'hoiot eget e welout. Skiltr eo o c'hri a zeskriver evel ur yudadenn pe un harzhadenn. Gallout a ra bezañ hir hag heñvel a-walc'h ouzh hini ur bleiz pe aozet ag ur rummad a grioù berr. Ar c'hoioted a glever e-pad an noz pe war-dro ar serr-noz dreist-holl. Paotoc'h e vez o c'hrioù e-pad an nevez-amzer pe e-pad an diskar-amzer, pa guita ar menned o c'herent.\nNiverus e vez ar c'hoioted e bannlevioù ar c'hêrioù ha zoken e kreiz un nebeud anezho. Hervez ur studiadenn savet gant ekologourien Skol-Veur Ohio o defe ar c'hoioted en em graet mat tre ouzh endro ar c'hêrioù. E-barzh an holl garterioù e kavfed koioted. Kuzhat a rafent diouzh an dud hag en em vagfent gant krignerien hag anevaled-ti. War-dro 2000 a goioted a vevfe e bro-Chikago ha moarvat o deus ar c'hêrioù bras amerikan arall poblañsoù damheñvel. E miz Meurzh 2006 e oa bet tapet ur c'hoiot, Hal e anv, e Central Park e kreiz New York.\nAdtapet diwar « https://br.wikipedia.org/w/index.php?title=Koiot&oldid=1652956 »\nKemm diwezhañ d'an 21 Gou 2015 da 12:10\nKemmoù diwezhañ degaset d'ar bajenn-mañ d'an 21 Gou 2015, da 12:10.


Buhez ar Zent. pages 333-334-335. Encyclopédie Marikavel.\nMikêl Ghislieri a c'hanas en Bosko, demdost da gêr Milan, d'ar 17 a viz genver 1504. E dad hag e vamm a oa paour, mes sevel a rejont o c'hrouadur en doujanz Doue. Da bevarzek vla, ec'h eas en Urz sant Dominik; da bevar bla warn-ugent e oe beleget; arru mat oa en Rom, en amzer ar pab Pol IV, (1555-1559) a anaveze e c'halloud hag hen greas kardinal, d'ar 15 a viz meurz 1557.\nD'ar 7 a viz genver 1566, e pignas war Gador sant Per hag e kemeras an hano a Bi V. En e amzer, e oe gwellaet kalz stad kêr Rom; ar merc'hed fall a oe harluet; laeronsiou ar Judevien enebet oute; stourmajou al loened difennet, evel c'hoariou amzere evit ar gristenien.\nAr pab santel a zavas skoliou neve hag a roas aluzen d'an hospitaliou; garo oa en kenver an douerien-Doue hag al labourerien da zul.\nA drugare d'ezan, e oe peurc'hrêt hag embannet katekiz konsil Trant; neveaet ha reizet ar brevier hag al levr-oferen.\nDre al lizer «Supra gregem Dominicum, » e c'hourc'hemennas d'an dud klanv kovez en unan eus an tri devez kentan ma choment war o gwele. (1)\nEn amzer-ze, e oa Elisabeth, trede krouadur Herri VIII, war drôn Bro-Zôz. Gwaskan rê ar gatoliked gwasan m'halle, ha miret a rê er prizon, eneb pep gwir, he c'hinitervez Mari Stuart (2), merc'h Jakez V, roue ar Skoz, hag intanvez Fransez II, roue Frans.\nPi V a roas e skoazel da ôtrone hanter-noz Bro-Zôz eneb o rouanez, mes ar re-man a oe trec'het, hag eiz kant aneze merzeriet en eun doare heugus. Al lizer Regnans in excelsis, embannet neuze (1570), a eskummunugas ar rouanez Elisabeth.\nAn Durked o devoa laket en o fenn dismantr an Itali. Pi V a zavas brezellourien, eus ar Spagn hag eus an Itali kouls lavaret holl, d'o diarbenn; ha lamm a roas d'eze en mor Lepant, d'ar 7 a viz here 1571.\nAr viktor-ze a dorras galloud an Durked war vor, evel ma tlee viktor Vienn (1683), terri o galloud war douar. Doue a roas d'ezan anaoudegez anezi, d'ar mare ma oe gonezet, ha lakat a reas e drugarekat en Rom, meur a zevez arôk ma tigouezas gantan ar c'hannad a zigase ar c'helou mat.\nPi V en devoa nebeut a yec'hed, ha daoust da ze, e renas eur vue ken striz, evel pab, hag an hini a rene evel manac'h; ne zebre ket a gig ouspen ter gwech ar zun. Bemde e lavare e chapeled, ha biskoaz ne vankas d'en em gaout er pedennou a veze grêt bep noz, a-unan, en e di.\nKouezan reas klanv en miz genver 1572. Daoust pegen bras oa e boaniou, ne glemmas ket an disteran. Lavaret a rê alïes d'an Otrou Doue : «Otrou, kresket ma foan, mes kresket ive ma fasianted. »\nD'ar 4 a viz ebrel, de Gwener ar Groaz, e lakas digas eur groaz vras en e gambr hag e savas da vont da vriata anezi.\nAr c'helou eus e varo o vezan bet brude en kêr, e c'hellas klevet, eus e wele, pobl Rom o ouelan d'ezan. Kement-se a deneraas kement e galon ma falvezas gantan bezan douget da Zul-Fask war c'horre iliz Sant-Per, da rei ac'hane e vennoz a bap, eur wech c'hoaz, d'e vugale diniver bodet war ar blasen.\nMervel a reas d'an de kentan a viz mae 1572, d'an oad a eiz vla ha tri-ugent. E gorf a oe sebeliet en iliz Santez-Mari, elec'h ma c'heller hen gwelet c'hoaz en e bez, en de a hirie.\nE varo a oe eur c'hanv evit ar bed kristen. KlemantXI hen lakas war roll ar zent, d'an 22 a viz mae 1712.\n(1) Ar gemennadurez-ze a zo bet neveaet gant Beneat XIII (1725) ha gant Pi IX (1869).\n(2) Pa deuas Mari-Sluart en Frans, (1548) evit bezan pried Fransez II, e reas lie diskeim en Rosgov, elec'h ma weler c'hoaz relegou chapel sanl Ninian.\nAn Iliz, abaoue m'eman war an douar, he deus renket stourm, hep paouez, da zifenn eneou ha korfou he bugale.\nEn iliz-veur Angers, zo eun dôlen vras hag a ziskouez Hon Zalver azezet, nan war eun trôn skedus, berniou êle ha sent o stoui dirakan, evel m'hen gwelfomp er baradoz, mes a c'haoliad war eur marc'h skanv, e vanniel en eun dorn hag e gleze en dorn-all; kement-se a ziskouez e vefomp war an dachen a vrezel, keit ha ma vefomp war an douar.\nBale renkomp war-lerc'h banniel Jezuz-Krist pe war-lerc'h banniel Satan; unan a zaou.\nJezuz-Krist eo an hent, ar wirione hag ar vue; Satan eo an islonk, ar gaou hag ar maro.\nJezuz-Krist eo kaeran brezellour a dôlas troad biskoaz war au douar; lorc'h a c'hell bezan ennomp o vont d'e heul, o selaou e urziou hag o senti oute.\nBet en deus hon hanoiou dal m'omp deut war an douar; neuze n'hon devoa c'hoaz anaoudegez ebet hon unan; breman, pac'h omp deut en oad, roomp d'ezan, n'eo ket hepken hon hano, mes en em roomp d'ezan korf hag ene, betek ar maro. O heuilh Satan, n'eus nemet koll; banniel Jezuz a zoug bepred ar viktor en e blegiou.


C’hwevrer | 2016 | Soubenn ar geek\nDielloù evit C'hwevrer, 2016\nPosted in Filmoù with tags arz, familh, labour, marv, Stadoù-Unanet on C'hwevrer 24, 2016 by geekezig\nPosted in Filmoù with tags labour, skiant-faltazi on C'hwevrer 17, 2016 by geekezig\nPosted in Levrioù with tags enklask, familh, muntr, spiañ, Sveden on C'hwevrer 7, 2016 by geekezig\nPoan ‘m eus bet o tont a-benn da gaout Millénium 4 el levraoueg! Met deuet on a-benn ^^\nIskis eo ijinañ pebezh labour eo bet lakaat da vev en-dro ar rummad goude marv e aozer, moarvat e c’hoarvez ingal met memestra…\nSantet ‘vez avat ez eus bet ezhomm da lakaat an traoù da glotañ gant ar mare : ar wech-mañ ez eus kalz kaoz eus an NSA, darempredoù etre gouarnamantoù hag aozadurioù fallakr, spierezh…\nUn tamm re a dudennoù a vez heuliet er penn-kentañ ha poan ‘m eus bet o splujañ en istor a-raok an drederenn kazi. Ne welen ket da belec’h e oa an traoù o vont, perak e veze meneget kement a dud (tud o labourat en NSA, poliserien ha tud o labourat e servijoù svedat, hag all). Frans Balder, ur skiantour svedat a laboure er SUA a vez heuliet er penn-kentañ, e labour tro-dro d’an naouegezh artifisiel a zo pouezus bras ha gouzout a ra e oar re a draoù. Distreiñ a ra da Sveden ha soñjal a ra dezhañ eo e vab aotek barrek a-walc’h evit bezañ un den dreistsperedek. Netra resis da welet gant Lisbeth ha Mikael Blomkvist, hañ? Ne gontin ket pep tra evel-just met tapet on bet en istor a-benn ar fin ha komprenet perak e oa kaoz eus kement a dud (zoken ma ne vezont ket heuliet e memes stumm goude, ar pezh a gaven kenkoulz). Plijet on bet gant tudennoù nevez en istor evel ar c’helaouenner yaouank Andrei da skouer. Dudius hag efedus ‘m eus kavet ar romant daoust din kaout disfiz memestra peogwir ez eus traoù chomet digor frank (ha koulskoude e ro c’hoant da c’houzout hiroc’h) setu on kazi sur e vo levrioù all o tont, pezh a gavan souezhus un tamm. N’ouzon ket re m’eo disheñvel pe get ar stil, hini an droidigezh a seblant din damheñvel (daoust din bezañ bet souezhet bep tro gant lesanv Bublanski ha ne gave ket din e oa Bubulle el levrioù all?). Ma, laouen on o vezañ distroet war roudoù an daouad a seblant un tamm skuizh koulskoude da vareoù zo. Re a draoù a vez goulennet diganto marteze, daoust ha ne oa ket ret laoskel anezho e peoc’h goude an trede levrenn?\nRomant skrivet gant David Lagercrantz diwar oberenn Stieg Larrson. Embannet e galleg gant Actes Sud, d’ar 27 a viz Eost 2015.


Buhez ar Sent/1894/Simeon - Wikimammenn\nBuhez ar Sent/1894/Simeon\n◄ Sant Guevrok Sant Simeon Konrad ►\nar trivac’hved devez a viz c’houevrer\nSANT SIMEON, ESKOP HA MERZER\nSimeon a ioa mab da Gleophas ha niz da zant Joseph. Diskenn a rea eta euz a lignez ar roue David, hag hervez al lezenn oa kenderv gompez d’hor Zalver. N’euz douetans ebed ne oue ive unan euz he genta diskibien ; test e oue euz he viraklou, ha da zeiz ar Pantekost edo gant ann Ebestel hag ar Verc’hez Vari pa ziskennaz varnho ar Spered-Santel.\nGoulskoude Doue ne falvezaz ket d’ezhan e vije paket he zervicherien e kreiz ar strafill hag ann dismantr skrijuz-se. Pell araok m’oa digouezet Titus hag he arme dirak Jerusalem, en doa lavaret da zant Simeon tec’het kuit ac’hano gant ar gristenien. Sant Simeon en devoa sentet dioc’htu, hag a ioa en em dennet gant ann dud fidel enn tu all d’ar Jourden. Eno e chomjont keit ha ma padaz ar vrezel.\nAdtapet diwar « https://br.wikisource.org/w/index.php?title=Buhez_ar_Sent/1894/Simeon&oldid=23603 »


05 Adlezenn – BIBL KOAD 21 : Ar Bibl e Brezhoneg evit ar Vretoned\n14 An amzer ma’z omp bet o kerzhout eus Kadesh-Barnea betek tremen froud Sered a zo bet eizh vloaz ha tregont, betek ma voe kuzumet holl rummad an dud a vrezel a-greiz ar c’hamp, evel m’en doa touet an AOTROU dezho.\n24 Savit, kit ha treuzit froud Arnon. Sell, lakaet em eus etre da zaouarn Sihon, roue Hesbon, an Amorean, gant e vro. Krog da berc’hennañ, gra ar brezel outañ.\n8 En amzer-se hon eus kemeret eus dorn daou roue an Amoreaned ar vro a oa en tu-mañ d’ar Jordan, adalek froud Arnon betek Menez Hermon,\n12 En amzer-se hon eus kemeret dalc’h eus ar vro-se. Roet em eus d’ar Rubeniz ha d’ar C’hadiz an douaroù adalek Aroer, a zo war froud Arnon, hag an hanter eus menez Galaad gant e gêrioù.\n16 D’ar Rubeniz ha d’ar C’hadiz em eus roet adalek Galaad betek froud Arnon, betek kreiz ar froud, ha betek froud Jabok, harz gant mibien Ammon,\n39 Gouez eta hiziv ha merk ez kalon penaos eo Doue an AOTROU, d’an nec’h en neñv ha d’an traoñ war an douar, ha n’eus hini all ebet nemetañ,\n6 Ar c’homzoù-se a c’hourc’hemennan dit hiziv a vo ez kalon,\n15 rak an AOTROU da Zoue a zo ez kreiz un Doue gwarizius. Fulor an AOTROU da Zoue en em danfe a-enep dit, hag e lamfe ac’hanout a-ziwar an douar.\n14 Benniget e vi muioc’h eget an holl bobloù, ne vo ez kreiz na den na gwreg difrouezh, na gaonac’h e-touez al loened.\n17 Mar lavarez ez kalon: Ar pobloù-se a zo niverusoc’h egedon, penaos e c’hellin o kas kuit?\n2 Az pez soñj eus an hent en deus lakaet ac’hanout da gerzhout ennañ an AOTROU da Zoue e-pad daou-ugent vloaz er gouelec’h, evit da izelaat ha da amprouiñ, evit gouzout petra a oa ez kalon ha ma virfes e c’hourc’hemennoù.\n5 Anavez eta ez kalon penaos an AOTROU da Zoue a gastiz ac’hanout evel ma kastiz un den e vab.\n17 Ra ne lavari ket ez kalon: Va nerzh ha galloud va dorn o deus prenet din ar madoù-se.\n4 P’en devo o c’haset kuit an AOTROU da Zoue dirazout, ne lavari ket ez kalon: En abeg da’m reizhder eo en deus degaset ac’hanon an AOTROU da berc’hennañ ar vro-mañ. Rak en abeg da zrougiezh ar pobloù-se eo e kas anezho kuit an AOTROU dirazout.\n9 Diwall da vezañ ur soñj ez kalon drouk ha ma lavarfe: Emañ ar seizhvet bloaz o tostaat, ar bloavezh-ehan! Diwall da vezañ ul lagad didruez e-keñver da vreur paour evit tremen hep reiñ netra dezhañ. Krial a rafe etrezek an AOTROU a-enep dit, hag e vefe ur pec’hed evidout.\n11 Hag e laouenai dirak an AOTROU da Zoue, te, da vab, da verc’h, da servijer, da vatezh hag al Leviad a vo e-barzh da zorojoù, an diavaeziad, an emzivad hag an intañvez a vo ez touez, el lec’h en devo dibabet an AOTROU da Zoue evit lakaat e anv da chom ennañ.\n2 Pa en em gavo ez kreiz, en unan eus ar c’hêrioù a roio an AOTROU da Zoue dit, un den pe ur wreg hag a raio ar pezh a zo drouk dirak daoulagad an AOTROU da Zoue, o terriñ e emglev,\n10 N’en em gavo den ez touez a lakaio e vab pe e verc’h da dremen dre an tan, nag a raio divinerezh, nag hudsteredour, nag achantour, na sorserez,\n21 Mar lavarez ez kalon: Penaos ec’h anavezimp ar gomz ha n’eo ket bet lavaret gant an AOTROU?\n2 Ma n’eo ket da vreur o chom ez kichen ha ma n’anavezez ket anezhañ, e repui al loen e-barzh da di, hag e chomo ganit betek ma teuio da vreur d’e gerc’hat, hag en roi en-dro dezhañ.\n16 Chom a raio ganit, ez touez, el lec’h a zibabo en unan eus da gêrioù, ne heskini ket anezhañ.\n11 hag e laouenai gant al Leviad ha gant an diavaeziad a vo ez touez, evit an holl vadoù roet dit ha da’z tiegezh gant an AOTROU da Zoue.\n7 An AOTROU a lakaio da enebourien a savo ez enep da vezañ pilet dirazout; mont a raint a-enep dit dre un hent, hag e tec’hint a-zirazout dre seizh hent.\n22 An AOTROU a skoio warnout gant al langis, an derzhienn, an danijenn, an devad, ar c’hleze, ar walenn hag an disliv, a heulio ac’hanout betek ma vi aet da goll.\n27 An AOTROU a skoio warnout gant goulioù an Ejipt, ruzderioù, gal, tagn, na c’helli ket pareañ anezho.\n35 An AOTROU a skoio warnout gant goulioù drouk war da zaoulin ha war da zivhar, ha ne c’helli ket bezañ pareet, kement-se adalek sol da droad betek da gitern.\n43 An diavaeziad a vo ez touez a savo a-us dit en nec’h-tre, hag e tiskenni en traoñ-tre,\n48 e serviji da enebourien a gaso an AOTROU ez enep, en naonegezh, er sec’hed, en noazhder, en dibourvez a bep tra, hag e lakaio ur yev houarn war da c’houzoug betek ma vi distrujet.\n1 Pa c’hoarvezo an holl draoù-se am eus diskouezet dit, ar vennozh hag ar vallozh, ha pa soñji enno ez kalon e-touez an holl bobloù e-lec’h m’en devo kaset ac’hanout an AOTROU da Zoue,\n14 Met ar gomz a zo tost dit, ez kenoù hag ez kalon, evit ma c’helli ober dioutañ.\n18 Hag e kuzhin va dremm an deiz-se, en abeg d’an holl zroug o devo graet o treiñ etrezek doueoù all.


Caribert II - Wikipedia\nCaribert II, pe Charibert (war-dro 606-632), a oa roue Akitania (629 - 632).\nMab e oa d'ar roue frank Klotar II ha d'e eil pried Bertrude . Hantervreur e oa da Dagobert Iañ. Da lod e oa un tamm diwezhat e spered ha se zo kaoz e vije bet pellaet diouzh ar galloud.\nEn Kerzu 626 e Clichy, hervez youl e dad Klotar II hag un toullad deizioù goude eured Dagobert gant Gomatrude, e voe lidet eured Caribert ha Fulberte, c'hoar-gaer Brodulf, breur d'ar rouanez Sichilde, gant sant Amand, met krediñ a reer e c'hall Fulberte bezañ bet ijinet en XXvet kantved.\nEn 630 e voe drouklazhet e eontr Brodulf gant e hantervreur Dagobert e Saint-Jean-de-Losne en Burgondia. Perzh a gemeras e badeziant Sigebert, mab Dagobert ha Ragnetrude, pan e zalc'has a-us d'ar maen-badez.\nMervel a eure Caribert d'an 8 a viz Ebrel 632, renet en devoa e-pad tri bloaz. Beziet e voe en iliz Saint-Romain, e Blaye.\nTad e oa da Chilperig Akitania, drouklazhet er memes bloaz.\nAdtapet diwar « https://br.wikipedia.org/w/index.php?title=Caribert_II&oldid=1958916 »


Jobdating e Logunec'h : n'eo ket vaksinet, an anaoue a zo taolet warnañ !\nJobdating e Logunec’h : n’eo ket vaksinet, an anaoue a zo taolet warnañ !\nGwasoc’h-gwashañ : d’an 19 a viz du, Sebastien Noblet a felle dezhañ mont d’ur jobdating e Logunec’h (56) da gavout labour. Gant Pôle Emploi evit an embregerezh « Goûters Magiques » eus Pluverin (56) e oa aozet an degouezh-mañ. A-raok mont di avat e sellas en-dro ouzh ar gemenadenn bet resevet gantañ a-berzh Pôle Emploi : dav e oa dezhañ kaout ar Pass Yec’hed evit mont tre. Hogen, ne fell ket dezhañ bezañ brec’het evit ar c’hovid rak tapet fall eo bet un den eus e familh gant ar vaksin-mañ.\nA-benn ar fin n’hallas ket mont d’ar jaobdating, hag eñ dilabour ha bugaleet.\nAn deiz war-lerc’h e resevas un SMS-all a-berzh Pôle Emploi evit ur jobdating all e Sant-Yann Brevelez (56). Hag amañ ne oa ket anv eus ar Pass Yec’hed ! Evit ur forom an implijoù e Pondi d’an 23 a viz du, avat, e oa kaoz en-dro eus ar pass yec’hed. Bewech e cheñch ar reolennoù. Perak ?\nDa c’hortoz, n’hall ket eñ hag ar re eveltañ mont da gerc’hat ul labour e seurt degouezhioù… Daou seurt tud a zo e Bro-Frañs bremañ !\nCulture 10/01/2022 04:55


Journal de Renaud Camus, samedi 23 novembre 2013\ncréée le dimanche 24 novembre 2013, 11 h 32Samedi 23 novembre 2013, huit heures moins le quart, le soir, Lille toujours, hôtel Brueghel encore, mais chambre 207. Pierre m’a annoncé par téléphone, à mon retour ici tout à l’heure, après une journée de ~~~~~~, ~~~~ ~~~ ~~~~~~ ~~~~~~ ~~~~~~ ~~~~~. ~~~ ~~~~~~~~ ~~~~ ~~’~~~~~~ ~~~~~ ~~~ ~~~~~~~~, mais en fait ~~~ ~~’~~~~~~ ~~~~ ~~~ ~~~ ~~~~~~~~~ ~~~~~~~~~~~~~. ~~~ ~~ ~~~~~ ~~~~~~~~ ~~~ ~~~~~~~ ~~~~~, ~~ ~~~~~ ~~~ ~~~~ ~~~~~~ ~~~~~~~~. ~~~ ~~~~~ ~~~~~~~~~, ~~~ ~~’~~~ ~~~~ ~~~~~, c’est que lui, ~~~~~~~, ~~~~~~~ ~~~ ~~~~~~~~~~ ~~ ~~~~~~ ~~~ ~~~~~-~~~~ ~~~~~~~~~, ~~~ ~~’~~~ ~~~ ~~~~~ ~~~~~~~ ~~~~ ~~~ ~~’~~~~~~~~~~ ~~~~ ~~~ ~~~~ ~~~~~~~~ ~~ ~~~~ ~~~~~~, ~~~ ~~~~~ ~~~~ raisons pratiques (je ~~~~~~~~~ ~~ ~~~~~~~~ ~~~~~~~~~~ ~~~ ~~~~~~~~ ~~~~~), ~~~ ~~~~~~~~ ~~~~~ ~~~~ ~~~~~~~~ ~~~~~~~~~~~~~~~, ~~~~~~~~~~~~~~ : ~~~ ~~’~~~~~~~ ~~~~~ ~~~~, ~~~~ ~~~~~~~~~~~~~~ ~~~~ ~~~~~~~~~~~~ ~~~~~ ~~~~~ ~~~~~~, ~~~~ ~~~~~~~~~ qui se rencontrent ~~~~~ ~~~~~~ ~~~~~, ~~~~~~~~~ ~~~ ~~~~~~~ ~~~ ~~’~~~~~ ~~~~ ~~~~~~~~~. ~~~~~ ~~~~~~ ~~~~ ~~~ ~~~~~~~~ ~~~~ ~~~~~~~ ~~~~~ ~~~~~ ~~~~~~, ~~~~~ ~~~ ~~~~~~~~~ ~~~~ ~~~~~~~~ ~~~ ~~~~~~~ tous les deux ~~~ ~~~~~ ~~~~~~, ~~~~ ~~~~~ ~~~~ ~~~ ~~’~~~~~~ ~~~~ ~~~~~~~~~ ~~~~ ~~~~~~~ ~~~~~~, ~~~~ ~~~~ ~~~~~~ ~~~~~ ~~~~~~~~ ~~~~ ~~~~~~~~~~ ~~~~~~~ ~~~~~~~~ ~~~~~ ~~~~ ~~~~~~~ ~~~~~~~~ ~~~~~ n’étions pas là, ~~~ ~~~~~~ ~~~ ~~~ ~~~~~~~ ~~~ ~~~ ~~~~~~~~ ~~~~~ ~~~~ bras.\nNeuf ~~~~~~~. La ~~~~~~~ ~~’~~~~~ ~~’~~~~ ~~~~~~~~~ ~~~~~~ ~~~~~~~ ~~~~ ~~~ ~~~~~~~~~~ ~~~ ~~~~~~~~ ~~~~~~~~~ ~~~~ ~~~~~~ de mélancolie et ~~~ ~~~~~~~~~~~~~ ~~~~ ~~’~~~~~~~~ ~~~~~~~~ ~~~~ ~~~~ ~~~~~~ ~~~’~~~~~ ~~~ ~~~~~~~~~. ~~ ~~’~~~~~~~~~~ ~~’~~~~ ~~~~~~ ~~~~~~ ~~~~~~~~ ~~~ ~~~~~ ~~~~~~~-~~~~~~~, ~~~~ ~~’~~ ~~~~ ~~’~~~~ ~~’~~~~~~~~~ ~~~~ ~~~~ questions appellent des ~~~~~~~~~ ~~~ ~~~~ ~~~~~~~~~~~ ~~~~ ~~~~~~~~~~ ~~~ ~~~~~~~~, ~~~~~ ~~~ ~~~~~~ ~~~~~~ ~~~~~ ~~~~~~~~~~~~ ~~~ ~~~~~~~~~~~, ~~~, ~~~~~~~-~~-~~~, ~~~~~ ~~~~~ ~~~~~~~~ ~~ ~~’~~~~~~ ~~~ ~~~~ ~~~~~~~, ~~~~~~~~~~ et même unanimement ~~~~~~~~~~, ~~~~~ ~~~~, ~~~~~~ ~~~~ ~~~~~~~~~~. ~~~ ~~~ ~~~~~ ~~~~~~~~~ ~~~~ ~~~~~ ~~~~~~~, ~~~ ~~~~~~~~~, ~~~ ~~~~~~~~, ~~~ ~~~~~~~ ~~~~~~ ~~~~~-~~~~ ~~~~~~~~~~, ~~~~~ ~~~~~~ ~~~ ~~~~~ ~~~~~~~ tant bien que ~~~~ ~~ ~~~~~~~ ~~~~ ~~~~~~~ ~~~~~~ ~~~~~ ~~~~~~~ ~~~~~~~~~ ~~’~~~~~~~~~~ (d’allocution ?). ~~~ ~~~~~~~ ~~~ ~~~~~~~~~~ ~~~~~~ ~~~~~~~ ~~~ ~~~~~~~~~~~~ (~~~~~~~ ~~~ ~~~~~~ ~~~~~~ ~~~~ ~~’~~~ ~~~~~, ~~~~~~ agressive). Nous avons ~~~~~~~~ ~~~~~ ~~~~ ~~~~~~, ~~ ~~~~~~, ~~~ ~~’~~~~~~ ~~~~~ ~~~~~~~ ~~~ ~~~~~~ ~~~ ~~~~~~ ~~~~~~ ~~~ ~~~~ ~~~~ ~~~~~~~ ~~~~~~~ ~~~~ ~~~~~~ vraiment culturelle, ~~~~~~ ~~~~ ~~~~~~~~~~ et même les ~~~~~~~~~ ~~~ ~~’~~~-~~~~~~~~. ~~~ ~~~ ~~~~~~~~ ~~~ ~~’~~~~~~~~ Canal Culture. ~~’~~~ ~~~~~~~~ Culture France, ~~~~~ Vie ~~~ l’esprit.\nOn ~~~~~~~ ~~~~~, ~~~~~~~~~~~~~~~~, ~~~~ ~~~ ~~~~~ ~~~~~~~~~~ ~~~~~~~~~~ ~~~ faire un véritable ~~~~~~, ~~~ ~~~~~~~~~~ ~~~~~ ~~ ~~~~~ ~~~~~~~ : ~~~~~ ~~~ ~~~~~~~~~, “~~~~~~~~~~”, ~~~~~~ ~~~~~~~~~~, ~~~ ~~~~~ ~~~~~~~ ~~~ ~~~~~ ~~~ ~~~~~~ ~~~~~~~ ~~~ ~~~~ ~~~~~~. ~~~~~~~ ~~ ~~~~~ heures j’étais réveillé ~~ ~~~~~, ~~~~~ ~~~~~~~~~~~ ~~~~~~~ ~~~ ~~~ ~~~~~~~~~~. ~~~~~~~~ ~~~ ~~~~~~~~ ~~~ ~~~~-~~~~~~~ ~~~~ ~~~~~~~~, ~~~~~ ~~~~~~ ~~~~ ~~~~~~~. ~~~ ~~~~~~~~~~ ~~~ ~~~~~~ ~~~ ~~~ ~~~~~ ~~~~~ à sept heures ~~~ ~~~~~~, ~~~~~ ~~~~~ ~~~~ ~~~~. ~~~ ~~’~~~ ~~~~~~~~ ~~ ~~~~~~~~ ~~~ ~~~~~~, ~~~ ~~~~~ ~~ ~~~~~~~~ ~~’~~~~~~. ~~~ ~~’~~ ~~~ ~~~~~~~~~ ~~~~~~~ ~~~ ~~~~~~~~. ~~’~~~ “~~~~~~~~~~” toute la matinée ~~~~~ ~~~ ~~~~ (Le ~~~~~ ~~~ l’Heure, ~~~~~~~~~, ~~~~~~~~, L’IN-NOCENT, ~~~ ~~~~~~~~~~ ~~~~ ~~~~~~~~~~~~ ~~~~~~~~ ~~~ ~~’~~~-~~~~~~~~, ~~~ ~~~~~ ~~~ ~~~~~~ ~~~ journal ~~’~~~~~, ~~~~.), ~~~~~ ~~~~~ passé vers midi ~~~~~ ~~~~~~-~~~, ~~~ ~~~~, ~~~~ ~~~~~~ ~~~~ ~~’~~~~~~~ ~~~~~~-~~~~~~~~ (~~~~~~~~~~ ~~~~-~~~~~~~~~, ~~~~ ~~~~~~~~~~~~~ ~~~~~~). ~~~ ~~’~~~ ~~~~~~ ~~’~~~~~~-~~~~~ ~~~ ~~~~~~~~~~~ ~~~~~~ ~~~~ ~~~~~~-~~~~~, ~~~~ ~~~~~~~~, ~~~~~~ ~~~~ chefs-d’œuvre dûment répertoriés ~~~~ ~~~~~ ~~~ ~~~~~~~, ~~~ ~~~~~~~~ ~~~~~~~~ ~~~~~~~ ~~~ ~~~~~ ~~~~~, ~~~ ~~~~~~~~ ~~~ ~~~~~ ~~~~~~~~~~~~ ~~~~~~, ~~~ ~~~~~~~~~~~ ~~~~~~~, ~~~~~~~~ ~~~~~ ~~~ ~~~ ~~~~~~~~~~~~ ~~~~~ ~~~~ l’existence, je crois bien.\nJ’ai ~~~~~~ ~~~~~~~~ ~~~~~~ ~~ ~~~ ~~~~~~~~~~ ~~~ ~~~~~~, ~~~~~ ~~~ ~~~~, ~~~ ~~~~~ ~~~~~~~ ~~~~ ~~~~~ ~~ ~~~~~~~ — ~~~~~ ~~’~~~~~~~ (~~~~~~~~~~~~~~) ~~~ ~~~ ~~~~ ~~~~~~~ l’œil trop tôt, ~~~~~~~~ ~~’~~~ ~~~~~~~~ ~~~~~~~ ~~~~~~~~~~ ~~ ~~~~~~ ~~~ ~~~~~~~ ~~~~~~~ ~~~ ~~~~~~, ~~~~ pires.\nAh, ~~~, ~~~ ~~~~~~ ~~~ ~~~~~ (~~~~ ~~ ~~~ ~~~~~ ~~~ ~~~~~ ~~’~~~~~~~~ ~~~~ caisses était révoltante), ~~’~~~ ~~~~~~~ ~~’~~~~~~~ ~~~~~~ ~~~ ~~~~~~~~~ ~~~~~~~~~~~, ~~~ journal ~~~ ~~~~ ~~~~~~~ ~~~ ~~~~~~~~~~, La ~~~~~~~~~~~. Vanneste ~~~~~ ~~’~~~ ~~~~~~~ ~~~~~~ ~~~~ ~~~ ~~~~~~~ ~~~~~~~~~~~~~ ~~~~~~~~ ~~~ récit que fait ~~’~~~-~~~~~~~~~ ~~’~~~~ ~~~~~~~ ~~~ ~~~~~~~~, ~~~~~~~ ~~~ ~~~~~~~. ~~~~~ ~~~ ~~~~ ~~~~~~~~ ~~~~~~~~~~~ ~~~ ~~~~~~~~~~ ~~~~~~~~ ~~~~~ ~~~ ~~~~~~~’~~~ ~~~~~ ~~~~~~ ~~~~~~, ~~~~ ~~~ ~~’~~ ~~ ~~~~ d’index.\nvoir l’entrée du samedi 23 novembre 2013 et ses 57 images dans Le Jour ni l’Heure


radio Archives - Centre culturel Yezhoù ha Sevenadur\nKANT VLOAZ AR RADIO GANT ALTERNANTES FM !\nStal “Sevel ur gronikenn” kinniget gant Kentelioù an Noz ha Radio Naoned Petra eo ur gronikenn ? Dibabit ur sujed a blij deoc’h, klaskit titouroù. Ur sujed da ziverañ etre div vunutenn d’an nebeutañ ha pemp munutenn d’ar vuiañ. Ober gant frazennoù berr hag en amzer a-vremañ. Deskiñ komz ouzh […]\nStal “Sevel ur gronikenn”\nPublished 5 miz Here 2020


7et Sul Fask pe: Ar Sul goude ar Yaou-Bask – Lann-Anna\nHome Gregorian 7et Sul Fask pe: Ar Sul goude ar Yaou-Bask\nEr stumm "Ordinal": Seizhvet Sul Fask, gant an tamm Aviel da heul amañ. Stumm "dreistordinal": ar Sul goude Yaou Bask, a gavot pezhioù anezhi da heul, pezhioù sonerezh pergen diouzh an doare gregorian bet pleustret adarre en Iliz roman diouzh goulenn ar pab sant Pius X.\nAn daou stumm-se a zo anezho hervez lid roman an Iliz katolik a vez lidet gantañ an oferennoù santel e Breizh hag hervez ma vo dibabet gant ar beleg pe ar stumm diouzh ar lid anvet "Sant Pius V", pe an hini bet ijinet e-doug ar sened meur anvet "Vatikan II".\nVoici quelques pièces pouvant nous introduire à la sainte Liturgie catholique de ce Dimanche, selon le rite romain adopté en Bretagne. Cette Liturgie existe actuellement sous deux formes: l'une se nomme "Forme ordinaire", d'après la réforme conciliaire qui intitule ce Dimanche "7e Dimanche de Pâques", dont le passage d'Evangile qui suit en langue bretonne. Vous trouverez ensuite quelques pièces pour l'autre forme liturgique, dite "Forme extraordinaire", qui formule ce Dimanche ainsi: "4e Dimanche après Pâques", selon le rite d'avant le Concile Vatican II.\nEn amzer-se, o vezañ savet e zaoulagad war-zu an neñv e lavaras Jezuz:\n«Tad, deuet eo an eur; ro gloar d’az Mab evit ma roio da Vab gloar dit-Te, hervez ar galloud ac’h eus roet dezhañ war bep korf, ma roio ar vuhez peurbadel da holl gement ac’h eus roet dezhañ. Hogen, homañ eo ar vuhez peurbadel m’az anavezint-Te, ar gwir Doue n’eus nemetañ, hag an hini ac’h eus kaset, Jezuz Krist.\nMe ‘m eus roet gloar dit war an douar; peurc’hraet em eus al labour az poa roet din d’ober. Ha Te bremañ, ro gloar din, Tad, ez kichen, gant ar c’hloar-se am boa ez kichen a-raok d’ar bed dont da vezañ.\nDiskouezet em eus splann da anv d’an dud ac’h eus roet din eus a-douez ar bed; dit e oant, ha din-me ac’h eus o roet, ha da lavar-Te o deus miret.\nBremañ ec’h ouzont e teu diganit kement ac’h eus roet din.\nHag ar c’homzoù ac’h eus roet din, am eus roet dezho;\nhag o degemeret o deus hag anavezet o deus evit gwir ez on deuet ac’hanout, ha kredet o deus ez on bet kaset ganit.\nPediñ a ran evito; ne bedan ket evit ar bed, met evit ar re ac’h eus roet din, dre ma ‘z int dit-Te; holl gement a zo din, a zo dit-Te; ha kement a zo dit, a zo din-me hag enno e kavan gloar.\nN’emaon mui ken er bed, int-i avat a zo er bed e-pad ma ‘z an etrezek ennout.\n* Dominica post Ascensionem *\n* Ar Sul goude ar Yaou-Bask *\nan dibab a zo etre Exaudi, Domine, vocem meam (salm 26, 7.8.9 & 1)\nhag hini ar Yaou Bask: Viri Galiaei (Oberoù 1, 11 & salm 46)\nSelaouit, Aotroù, va mouez; va c’halon he deus komzet ouzhoc’h. Atav, Aotroù, e klaskin ho kwelout; na zistroit ket ho taoulagad diouzhin. Salm: Doue a zo va sklêrijenn, ha va nerzh; piv a c’hellfe va spontañ?\nhttps://tiegezh-santez-anna.bzh/wp-content/uploads/2020/05/viri-galilaei-introit-the-ascension-of-the-lord-gregorian-chant-5-24-20.mp3 Tud Galilea, perak oc’h souezhet o sellout ouzh an ebr? Evel m’ho peus e welet o pignat d’an Neñv, evel-se e tiskenno un deiz. Salm: Pobloù, strakit holl ho taouarn; a vouezh uhel meulit Doue.\ngant Matthew Curtis


Parador Santo Estevo - Wikipedia\nManati Santo Estevo de Ribas de Sil\nEskemm teulennoù • Hinaozerezh\nKarrdi • Ostaleri • Preti\nSal emvodoù ha prezegennoù\nSpa • Tommerezh\nKambroù gant saloñs: 1\nKambroù doubl (2 wele) : 50\nKambroù doubl (1 gwele) : 25\nKembroù hiniennel : 1\nArmel-houarn • Minibar • Pellgomz • Skinwel\nParador Santo Estevo zo ul leti a renk uhel staliet en ur manati beneadat kozh e Nogueira de Ramuín, e proviñs Ourense, Galiza.\nMeret eo gant ar rouedad letioù stadel spagnol Paradores ("Arsavioù"), bet krouet e 1928.\nGant re Celanova hag Oseira ez eo manati Santo Estevo de Ribas de Sil, tri c'hloastr ennañ, unan eus manatioù pennañ Ourense ha Galiza.\nSavet e voe en Xvet kantved en un tiriad penitioù, ar Ribeira Sacra ("Glann Nevet"), ha liammet eo ouzh Martin Braga, "Abostol ar Sueved" Menec'h a vevas eno adalek 912 betek 1835..\nD'an 12 a viz Ebrel 1923 e voe lakaet da Savadur Istorel Arzel Broadel (Monumento Histórico Artístico Nacional), gant an niverenn RI-51-0000243.\nKloastr an Eskibien\nEr bloaz 921, ar roue Ordoño II León a roas ar manati d'an abad Franquila ; hennezh en e ratreas hag a voulc'has ur marevezh a c'hloar. Brudet en tu all d'an harzoù e voe miridigezh reolenn sant Stefan er manati, kement ha ken kaer ma voe nav eskob o klask repu eno a-c'houde aloubadegoù ar Vuzulmaned e-kerzh an Xvet hag XIvet kantved. En abeg da gement-se e troas Santo Estevo da lec'h pirc'hirinañ ma teue ar feizidi da glask ur burzhud, a c'houlennent digant an eskibien dirak ar c'houfr a endalc'he o gwalennoù. Evit enoriñ ar repuidi e voe savet Kloastr an Eskibien en XIIIvet kantved ; koshañ kloastr ar manati eo.\nEr XVIvet kantved e krogas ur maread treuzfurmadurioù hag a echuas gant savidigezh daou gloastr e doare an Azginivelezh. Goude-se e voe ur Skolaj Arzoù er manati, ma voe stummet un niver bras a venec'h betek an XIXvet kantved, Benito Xerónimo Feijoo (1676-1764) en o zouez.\nEchu e voe gant gloar manati Santo Estevo de Ribas de Sil e 1835, en abeg d'an Diberc'hennadur spagnol kaset gant Juan Álvarez Mendizábal (1790-1853), pa voe kenkizet gant ar Stad ha lakaet dre-sav-taol madoù difrouezh an Iliz hag an noblañs. E 1836 e voe ar Stad perc'henn war ar manati eta.\nE 1988, diwar atiz ar politiker galizat Aureio Miras Portugal (*1950) ha gant asant eskob Ourense e stagas Kuzul-ren Galiza gant denevesadur ar manati evit e dreiñ da leti ; en Alfredo Freixedo Alemparte e voe fiziet ar savouriezh.\nE 2004, dre gevrat, e stalias ar Stad spagnol ur parador eno evit broudañ an touristerezh er Ribeira Sacra.\n↑ (es) Paradores\n↑ (es) PARES\n↑ (es) Gobierno de España\nAdtapet diwar « https://br.wikipedia.org/w/index.php?title=Parador_Santo_Estevo&oldid=1978673 »\nKemmoù diwezhañ degaset d'ar bajenn-mañ d'an 6 Meu 2022, da 12:07.


Un trede kastell, avat, a voe savet evit roue Prusia, Friedrich Wilhelm IV, etre 1846 ha 1867. Renet e voe al labourioù gant an tisavour Friedrich August Stüler, a gemeras skouer war ar stil nevez-c’hotek en e vog e Bro-Saoz ha war kestell gall traoñienn al Liger. Met ne voe echuet al labourioù nemet e 1867, goude marv Friedrich Wilhelm IV. Goude se ne voe den ebet eus an tiegezh Hohenzollern oc’h ober e annez da vat er c’hastell ; implijet e veze evit degemer tud hepken pe evel ul lec’h da zerc’hel koun eus Friedrich Wilhelm IV. E 1945 e teuas da vezañ lec’h-annez priñs diwezhañ an tiegezh, Friedrich Wilhelm Victor August Ernst Prusia, betek e varv e 1951. Eno eo bet douaret, gant e wreg, ar briñsez Cecilie Mecklenburg-Schwerin.\nAdtapet diwar « https://br.wikipedia.org/w/index.php?title=Kastell_Hohenzollern&oldid=1974562 »


Buhez ar Sent/1912/Pothin - Wikimammenn\nBuhez ar Sent/1912/Pothin\n◄ Ronan Pothin Klotild ►\nEilvet devez a Vezeven\nSant Pothin, Santez Blandina\nhag ho c’hompagnunez\nEul lizer kaer, skrivet gant kristenien Vienn ha Lyon, en Bro-C’hall, d’o breudeur eus an Asi hag eus ar Phriji, a ro d’imp da anaout e oa diazezet mat an Iliz en Lyon, kerkent hag ar bla 177 goude donedigez Hon Zalver.\nEur brezel skrijus a zirollas neuze warnezi ; gwad ar verzerien a ruilhas ; ar prizoniou a oe karget a gristenien, en o zouez, an eskob sant Pothin. Dek vla ha pevar-ugent en devoa ; red e oe e zougen betek al lez-varn. Pennou-bras kêr hag ar bobl a valee war e lerc’h hag a huche warnezan.\n— Pehini eo Doue ar gristenien ? a c’houlennas outan kannad an impalaer.\n— Hen anaout a refet, eme an eskob santel, mar karet klask an tu d’hen ober !\nStlejet a oe eus al lez-varn a dôliou dorn hag a dôliou treid ; ar re a oa re bell a gemere mein da skei gantan ; erfin e oe stlapet er prizon ; eun tammik bue a chôme c’hoaz ennan, mes daou zevez goude e tremenas.\nEn em drei a rejont neuze ouz ar gristenien-all, a oe rannet en meur a strollad ha lazet en doareou dishenvel. Pevar aneze a zo deut o hanoiou betek ennomp : Maturus, Sanctus, Blandina hag Attal. Kondaonet a oent da vezan debret gant al loened goue.\nPa oent kaset d’an amphiteatr, Maturus ha Sanctus a oe distaget al loened warneze da gentan ; dispennet a oe o c’horfou d’eze ; goude-ze e oe grêt d’eze azezan war gadoriou ru-tân-glaou, hag erfin e oe troc’het d’eze o goug.\nEn keit-se, Blandina a oa staget en kreiz leuren an amphiteatr, ouz eur peul ; ar gristenien a gave d’eze gwelet, nan o c’hoar, mes Jezuz-Krist stag ouz ar groaz. Loen ebet ne grogas enni ; distaget a oe diouz ar peul ha kaset d’ar prizon.\n« Attal ! Attal ! » a youc’has neuze ar bobl.\nAr merzer a oe grêt d’ezan ober tro an amphiteatr, gant ar skritel-man : « Attal ar c’hristen. »\nAr gouarner o vezan deut da c’hoût e oa eur sitoyan roman, ne gredas ket e stlepel d’al loened hag a reas e zibennan en e brizon.\nAr verc’h yaouank Blandina a chôme c’hoaz. Laket a oe en eur roued ha stlapet etre treid eur c’hole goue ; heman, gant e gerniel, a dôlas anezi en êr, meur a wech, hep ma reas van, ken beuzet oa he spered en Doue. Erfin e oe mouget.\nRelegou ar verzerien a oe devet hag al ludu aneze stlapet en stêr ar Rhon.\nSouezus eo pegement en em gar an dud-ze !\nDre ar garante en deus eun den evit e nesan eo ec’h anavezer pe eo eur c’hristen mat, pe n’eo ket.\n— Dre ze, n’eo ket an dud a glev an oferen bep sul hag o deus kasoni ouz unan pe unan eus o nesan eo ar gristenien vat.\n— N’eo ket an dud a dremen an hanter eus o devez en iliz, hag an hanter-all o trouk-prezek eus o nesan eo ar gristenien vat.\n— N’eo ket an dud a ra yuniou striz hag a ra gaou ouz an nesan en e vadou eo ar gristenien vat.\n— N’eo ket an dud a ra aluzennou bras d’ar paour, a zo êle evit an diavezidi, ha diaoulou evit ar re a zo o vevan gante, eo ar gristenien vat.\n— N’eo ket an dud o deus galloud d’ober burzudou estlammus, ha ne garont ket o nesan, eo ar gristenien vat.\n— Oberou mat a reont koulskoude, pedennou mat, pinijennou mat, ha dre ze e kerzont a gammejou bras trezek ar baradoz, mes gwasan zo, dre ne heuilhont ket hent ar garante, ne gerzont ket gant ar gwir hent hag abalamour da ze ec’h eont ebiou d’ar pal o devoa da dizout. Magni passus, sed extra viam.\nKen bras ha ken bras eo, eme Jezuz-Krist, ar gourc’hemen a lavar d’imp karet Doue hag an hini a lavar d’imp karet hon nesan ; hag an eil n’hall ket mont heb egile. Ar baganed, ar pez a rè d’eze anaout ar gristenien gentan eus an Iliz oa ar garante vras a welent etreze hag a rê d’eze lavaret gant estlam : « Souezus eo pegement en em gar an dud-ze ! »\nAdtapet diwar « https://br.wikisource.org/w/index.php?title=Buhez_ar_Sent/1912/Pothin&oldid=37813 »\nKemmoù diwezhañ degaset d'ar bajenn-mañ d'an 26 Mez 2012, da 11:23.


Brennidenn - Wikipedia\nBrennidenn laosk, e 2007.\nJapanadez en he brennidenn dantelezhet, ment E70\nBrennidenn balkonet, graet evit diskouez\nMaouez gant ur strophium, kenkiz roman Cesale, e Piazza Armerina (Sikilia)\nAr vrennidenn zo ur pezh dilhad a servij da c'holeiñ, da zerc'hel, ha da sevel divvronn ar merc'hed, hag ivez da gaeraat anezho.\nHiriv an deiz e vez gwerzhet alies war un dro gant pezhioù all, gant ur vragez-dindan peurvuiañ. Ouzhpenn-se ez eus meur a seurt brennidennoù, ha da vihanañ daou seurt: ar re a c'holo hag ar re na reont ket.\nServij a ra ar c'hiz da werzhañ brennidennoù a bep seurt hervez ar vent hag ar pezh a glasker ober ganto.\n1.1 En Hellaz kozh\n1.2 E Roma\n1.3 Penaos e voe ijinet ar vrennidenn a vremañ\n1.3.2 Piv eo an tad, piv eo ar vamm?\nStag eo istor dilhad ar merc'hed ouzh o statud er gevredigezh, hag istor ar c'hiz a zispleg penaos e vez gwelet o c'horf gant ar wazed.\nEn Hellaz kozh[kemmañ | kemmañ ar vammenn]\nAbaoe an Henamzer e vez douget dilhad pe doareoù a bep seurt gant ar merc'hed da zougen o bruched: strophium, mastodeton, senklennoù, korfkennoù, bandennoù. Dindan o sae hir, anvet c'hiton, e veze un doneg lin gant ar merc'hed, ha bandennoù da bakañ o bruched. Evit kuzhat stummoù o c'horf e oa an apodesmos, ur vandenn hir a rae evel ur gouriz dindan o bruched evit e zerc'hel hag a veze douget pe dindan ar c'hiton, stok ouzh o c'hroc'hen eta, pe war-benn. Evit kuzhat o divlez hag o c'hof e raent gant ur zona, ar vandenn a bake o c'hof. Gant ar merc'hed yaouank e veze ur mastodeton, ur seizenn voan a starde ar bruched evit mirout ouzh kresk an divvronn. Maouezed Hellaz a ranke tennañ d'ar wazed muiañ ma c'hallent. Medisined zo a ginnige louzoù da virout ouzh ar bronnoù da zont.\nE Roma[kemmañ | kemmañ ar vammenn]\nUn doneg pe ur stola a veze gant merc'hed Roma. Dindan e oa evel gant merc'hed Hellaz. Ur zona a oa da guzhat stumm an divlez, paket e oa bruched ar merc'hed yaouank gant un taenia pe ur fascia, pimpatrom heñvel ouzh ar mastodeton. Ar bruchedoù tev a veze gwasket gant ur mamilliare en lêr. Met ar strophium an hini a veze douget ar muiañ, ur roll danvez heñvel ouzh apodesmos Hellaz.\nPenaos e voe ijinet ar vrennidenn a vremañ[kemmañ | kemmañ ar vammenn]\nDizemglev zo diwar-benn pegoulz ha gant piv e voe ijinet ar vrennidenn a anavezomp.\nCorset Bien-être (détail du brevet)\nKentañ meneg eus ar « soutien-gorge » gallek zo e-barzh ar Geriadur Larousse e 1904 . A-raok hennezh e kaver ar gerioù « gorgerette » pe « maintien-gorge ».\nE saozneg e kavor ar ger « brassiere », en Oxford English Dictionary adalek 1912, hag ar stumm bihanaat « bra » a vo anavezet er broioù saoznek a-benn 1937.\nPiv eo an tad, piv eo ar vamm?[kemmañ | kemmañ ar vammenn]\nEn 1859 en New York e voe brevedet ur c'hentstumm eus ar vrenidenn gant Henry S. Lesher. War a seblant ne oa ket disi ha diaes e oa da zougen..\nE lin e oa ar c'hentañ brennidennoù, hag adalek ar bloavezhioù 1920 e sidan, mouslin, batist. Er bloavezhioù 1930 e veze graet gant reyon. Tostoc'h e vint adal neuze ouzh pezh a anavezer hiziv, goude ma oant ker-ruz ha diazaz a-walc'h diouzh stummoù a bep ment ar c'horfoù maouezed.\nGarzhad brennidennoù e Zeland-Nevez.\nUr vrennidenn, hervez al levr gallek Le Corset, 1905\n↑ Beatrice Fontanel, Corsets et soutiens-gorge : L'épopée du sein de l'Antiquité à nos jours, La Martinière, 1997 ISBN 2-7324-2354-8\n↑ (en) Michael Davis, Art of Dress Designing, Global Media, 2007 (ISBN 8190457578)\nAdtapet diwar « https://br.wikipedia.org/w/index.php?title=Brennidenn&oldid=1976352 »


Abrege eus an Aviel/Chapistr 55 - Wikimammenn\nAbrege eus an Aviel/Chapistr 55\n◄ Evit an 17 sul goude ar Pantecost Evit an 18 sul goude ar Pantecost Evit an 19 sul goude ar Pantecost ►\nEvit an trivec’hvet Sul goude ar Pantecost.\nTUd vad ha carantezus a zougas hac a bresantas da Salver ar bed un den clàn pehini a oa paralitic, da lavaret eo, seyet, hac a oa gourveet voar ur guele. Jesus o velet ar feiz o devoa, a lavaras d’ar paralitic : va map, ho pet fizianç ha quemerit couraich, ho pec’hejou a so pardonet deoc’h. Goudeze e lavaras dezàn : savit, douguit ho quele, hac iit d’ho ty. An den-ze en em gavas er moment-ze yac’h ha dispos : ober a eure ar pez a oa ordrenet dezàn, hac ar bobl o velet ur miracl quer bras, a rentas gloar da Zoue.\nSant Vaze, Ch. 9.\nMeditation voar an dispositionou gant pere e tleomp caout recours ouz Doue evit beza chelaouet.\nRet eo en em adressi dezàn gant fizianç ; goulen dreist pep tra hon ezomou spirituel ; ober eus hon c’hostez ar pez a ellomp, hac en em resina d’e volonte divin.\nAr Paralitic hac an dud vad-ze pere en dougue, a zisquee dre an action-ze penaus e credent en devoa hor Salver ur gallout souveren voar an oll infirmiteou hac an oll glenvejou, ha penaus en devoa ur vadelez pehini ne scuize quet o soulagi ar re miserabl hac oc’h ober vad da bep sort tud. Credit ive hoc’h-unan penaus en deus hor Salver carantezus ur guir desir d’ho tilivra eus hoc’h oll miseriou hac infirmiteou. Presantit dezàn hoc’h ene, ha pedit-èn d’e farea eus he faralisi spirituel ; mæs pedit-èn gant ur feiz beo, gant ur fizianç humbl ha disposet da gooperi d’e c’hraçou : ha credit parfet e roï deoc’h ar sclerigen, an nerz hac an oll graçou necesser evit silvidiguez hoc’h ene.\nPeguement a Sænt so er barados pere a so bet pec’herien vras er penn quenta eus o amser ! O c’honversion a zisquez deoc’h ar batiantet vras hac ar vadelez infinit eus a Zoue, hac a dle disqui deoc’h esperout gant fizianç ar pardon eus ho pec’hejou, ha cridi e erruot er memes eürusdet mar bezit fidel d’ar c’hraç evel ma ind-y bet. Peguer consolant eo ar virionez-ma ! Pebes couraich na dle-hi quet da inspira da ur pec’her !\nEvidoc’h-hu, eneou fidel, mar en em guivit nec’het gant poaniou-speret, tourmantet gant tentationou, heb consolation ebet ; mar seblant deoc’h e vec’h dileset gant Doue, hac e ve disesperet pep tra evidoc’h, na gollit quet couraich, en em acquitet atau ouz ho tever guella ma allot, en em abandonit hac en em resinet da volonte Doue ; livirit dezàn gant ur fizianç humbl : va Doue, ne gavàn consolation ebet em poaniou, ne gavàn goud ebet em devotionou, tourmantet oùn gant pep sort tentationou, ne ouzòn quet petra a teuin, quement a allàn da ober em affliction, eo en em abandoni etre ho taouarn : va oll boan ha va oll spont a dremen, hac en em gavout a ràn e peoc’h, querquen ha ma em eus lavaret deoc’h a galon : Va Doue, ne zesiràn nemedoc’h ; va Doue, en em abandoni a ràn deoc’h.\nHa beza hoc’h eus-hu an oll fizianç a dleit da gaout er visericord eus a Zoue ?\nNa songit-hu quet marteze penaus ne deus moyen ebet deoc’h d’en em disober eus ur goall accustumans bennac ho pe quemeret ?\nNe doc’h-hu quet er c’hontrol ur pec’her presomptuus ? Songeal a rit-hu e viot pardonet gant Doue hac e viot salvet heb ober netra hoc’h-unan ?\nPetra a rit-hu evit silvidiguez hoc’h ene ?\nPe seurt effort a rit-hu evit trec’hi ho coall inclinationou ?\nPebes profit a dennit-hu eus a c’hraçou an Autrou-Doue, eus e inspirationou santel ? Elec’h songeal da geinch buez, na berseverit-hu quet en ho tisurz heb remors nac aoun ebet ?\nO va Doue, na bermetit quet e couessen nac er bresomption nac en disesper. Grit din ar c’hras da labourat evit silvidiguez va ene gant aoun ha gant spont en ur gonsideri va sempladurez ha va fragilite ; mæs liquit ive em ene ur fizians parfet en ho cras, en ho madelez, en ho misericord.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_55&oldid=95055 »\nKemmoù diwezhañ degaset d'ar bajenn-mañ d'an 9 Du 2016, da 15:03.


Kiklop - Wikipedia\n(Adkaset eus Kikloped)\nAr C'hiklop, gouach hag eoul gant Odilon Redon, hep deiziad, (Kröller-Müller Museum)\nAr Gikloped, pe Unlagadeion, a zo boudoù faltaziek eus mitologiezh Henc'hres. Ramzed int, dezhe ul lagad hepken e-kreiz o zal. Dont a ra o anv eus an henc'hresianeg κύκλωψ, kýklôps, eus κύκλος, kýklos « rod », « kelc'h » ha ὤψ ốps, « lagad », a c'hallfer treiñ gant « lagad kelc'hiek ». Anavezet int dre skridoù mitologel Henc'hres. Hervez Hellanikos e teu o anv eus o zad, Kyklop, mab da Ouranos.\n1 Ar Gigloped el lennegezh\n2 Orin ar vojenn\n3 Mogerioù ar Gikloped\nAr Gigloped el lennegezhAozañ\nKalz skrivagnerien eus Henc'hres pe eus Henroma o deus skrivet diwar-benn ar Gigloped abaoe Homeros. Tris seurt Kikloped a gaver hervez ar skrivagner Hellanikos : "ar re o deus savet murioù Mykenai, ar re zo en-dro da Bolyfemos hag an doueed o-unan". Miret eo bet an termenadur-se alies. Kavout a reer eta ur strollad Kikloped, mibien da Ouranos ha goved eus ar c'hentañ, unan all, brudet gant Polyfemos, a veve war mar maez, e-kichen an Etna marteze, hag un trede strollad Kikloped deuet eus Anatolia en dije roet an dorn da sevel mogerioù fromus e keodedoù zo evel Mykenai, Tiryns hag Argos.\nAn titouroù kentañ diwar-benn ar Gigloped zo meneget gant Homeros en Odysseia, pa'n em gav Odysseüs gant unan anezhe, Polyfemos, war e hent d'ar gêr. Kreñv meurbet int ha n'o deus nemet ul lagad e-kreiz o zal. Deskrivañ a ra anezhe evel tud a vev hep lezenn. Ne hadont tamm plant ebet ha ne labouront morse an douar, evel tud ouez. Pep tra a gresk e-unan a-drugarez d'an Doueed. Dastum a reont heiz, gwinizh ha kutuilh a reont rezin ar gwini. O holl labour zo ober war-dro « deñved ha givri ». Magerien chatal ha kutuilherien zo anezhe eta. Ar Gigloped n'o deus bodadenn foran ebet, na d'en em guzuliañ, na da rentañ ar justis, evel re ar C'hresianed. Bevañ a reont e krib ar menezioù, er groc'hoù don. Sikour a reont an eil egile, diredek a reont pa huch Polyfemos da skouer, met da gustum e vevont pep hini diouzh e du, gant o maouezed hag o bugale. ouzhpenn-se ez int debrerien tud ! En tu all da Bolyfemos ec'h anavezer unan hepken dre e anv : Telemos, mab Eurimedes hag a oa gouest da welet an amzer da zont. Kemenn a reas da Bolyfemos e vefe dallet gant Odysseüs met ne oa ket kredet gantañ\nGovel Hefaistos gant Ernst Kirchbach, etre 1869 ha 1875\nEn Theogonia, savet gant Hesiodos, e reer anaoudegezh gant Kikloped, ampart-kenañ war ar goveliañ, ha n'o deus, evit doare, mann da welet gant ar strollad Kikloped a gaver en Odysseia, maeserien ha kutuilherien anezhe holl : ar Gigloped Brontes ("kurun"), Steropes ("luc'hedenn") hag Arges ("foeltr") (henc'hresianeg : Βρόντης, Στερόπης hag Ἄργης) a oa mibien da Ouranos (an oabl) ha Gaia (an Douar) ha breudeur d'an Hekatonc'hired. Ramzed a oa anezho, dezhe ul lagad hepken e-kreiz o zal hag un temz-spered fallakr. Hervez Hesiodos e oant kreñv, pennek, ha brusk. Skeudennet e vezont alies en ur c'hovel. Dianav int da Homeros evit doare. Hervez skrivagnerien all o dije savet ivez aigis Pallas Athena hag armoù Aineias.\nOuranos, spontet rak o nerzh, o bac'has e-barzn an Tartaros. Kronos, ur mab all da Ouranos ha Gaia, a zieubas ar Gigloped diwezhatoc'h, war un dro gant an Hekatonc'hired, ha sikour a rejont anezhañ da zidronañ Ouranos. Kronos o zaolas en Tartaros adarre abalamour m'en doa aon razo ivez hag e chomjont eno, gwarded gant an aerouant Kampe betek ma voent dieubet gant Zeus. Goveliañ a rejont ar foeltr implijet gant Zeus evel armoù, ha sikour a rejont anezhañ da ziskar Kronos hag an Titaned all.\nSevel a ras ar Gigloped armoù all ivez : tridant Poseidon, gwareg ha saezhoù Artemis graet gant bannoù loar, gwareg ha saezhoù Apollon graet gant bannoù heol, ha tokarn Haides a laka an hini en doug da vezañ diwelus hag a oa roet da Berseüs en e gest da lazhañ Medousa.\nHervez ur skrid gant Kallimac'hos, Skoazellañ a raent Hefaistos en e c'hovel. A-hervez e oa bet savet mogerioù "kiklopean" Tiryns ha Mykenai er Peloponnesos Santo. An trouz a gleved er menez-tan a oa lakaet war o c'hont.\nHervez Alkestis gant Euripides, Apollon a lazhas ar Gikloped abalamour ma oa bet douklazhet e vab Asklepios gant Zeus war-bouez ar foeltr o doa savet (evel-just n'halle ket en em gemer ouzh Zeus). Hervez pezh-c'hoari Euripides, Alkestis, Apollon a oa rediet goude se da chom sklav Admetos e-doug bloaz. Zeus en dije tennet ar Gigloped diouzh an an ifern diwezhatoc'h. Hervez Ferekides Siros, n'eo ket ar Gigloped met o mibien a oa lazhet gant Appolon da veñjañ e vab.\nAr barzh gresian eus Sikilia Theokritos a savas div varzhoneg e-tro 275 kent J.K. diwar-benn orged Polyfemos evit Galateia, un nimfenn vor. Pa zimezas Galateia gant Akis, ur Sikilian, hennezh a voe drouklazhet gant Polyfemos dre warizi gant ur roc'hell. Galateia a reas ur stêr gant gwad Akis a-anv gantañ e Sikilia.\nVirgilius, ar barzh roman meurzanevellek, a skrivas e teirvet levrenn an Aeneis, penaos Aineias hag e verdeidi a zouaras war enezenn ar Gigloped pa oa o tec'het diouzh Troia e diwezh Brezel Troia. Aineias en em gavas eno gant un Akean eus Ithaka dic'hoanag, Ac'haemenides, dilezet eno un nebeud bloavezhioù kent gant listri Odysseüs pa oant en em gavet gant Polyfemos.\nOrin ar vojennAozañ\nKlopenn un olifant korr war-ziskouez en Tierpark Hellabrunn, zoo München, Alamagn.\nUr grouell klañv gant an holoproenkefaliezh.\nWalter Burkert ha skrivagnerien all a lavar e teu ar strolladoù hag ar c'hevredigezhioù arkaek a zoueed vihan evel ar Gigloped eus kevredigezhioù azeulerezh gwirion : "Gallout a reer soñjal e oa breuriezhoù govien a-dreñv d'ar gaberosed, d'an Daktiled, d'an Telc'hines, ha d'ar Gikloped." Un orin all a c'hallfe bezañ da vojenn ar Gigloped, kinniget gant ar paleontologour Othenio Abel e 1914,. Kavet ez eus klopennoù olifanted korr ragistorel, dezhe div wezh ment klopenn un den, a c'hallje bezañ bet kavet gant ar C'hresianed e Kiprenez, Kreta, Malta hag e Sikilia. Abel a lavar e c'hallfe bezañ kammgemeret kleuzenn ledan ar fri e-kreiz tal ar c'hlopenn evit poull ul lagad divent. Dre ma ne anave ket an Henc'hressianed an olifanted bev peurliesañ, ne oant ket evit gouzout petra oa ar c'hlopennoù.\nKomz a reer ivez eus ur c'hleñved, an holoproenkefaliezh, zo un distummadur hêrezel eus an empenn hag eus an dremm. Derezioù kleñved disheñvel zo met dre vras ez eo diglok rannadur div hemisferenn an empenn hag a-wezhioù hini an daoulagad. Aes eo ijinañ e c'hallfe bezañ bet ganedigezh ur bugel skoet gant ar c'hleñved-se en orin mojennoù spontus.\nMogerioù ar GiklopedAozañ\nMogerioù ar Gikloped e Mykenai.\nGoude an "Oadvezh teñval", pa selle ar C'hresianed gant doujañs ouzh ar bloc'hadoù ramzel en o sav, anavezet evel frammoù kiklopean, a oa bet implijet er mañsonerezh mikenaean (e lec'hioù evel Mykenai ha Tiryns pe e Kiprenez), e soñje dezhe ne oa ken ar Gikloped a gement a oa bet gouest ha kreñv a-walc'h da sevel an hevelep monumantoù.\nLakaet e oant bet da zont espres-kaer gant ar roue Proteos eus Lykia, en Azia-Vihanañ da sevel mogerioù en-dro da geoded Tiryns. Hervez Strabon e oant seizh hag anvet e oant gasterocchires<rerf>gasterocchires a dalvez "devezhour". A-wezhioù evez lakaet chirogasteres en e lec'h. s.o. Géographie de Strabon, traduite du grec en français, Letronne, Imprimerie Impériale, Pariz, 1812, levrenn III, 235</ref>, "da zegas soñj e vevent diwar labour o daouarn evit doare" emezañ. Lod a lavar ne oant nemet tri\n↑ savet kent 1905, marteze ez eo un eilenn eus u livadenn gant pastez-livañ, hervez Klaus Berger, "The Pastels of Odilon Redon", College Art Journal 16.1 (Autumn 1956:23-33) p. 30f; bloaziet eus 1898-1900 gant David H. Porter, "Metamorphoses and Metamorphosis: A Brief Response", American Journal of Philology 124.3 (Fall 2003:473-76); skeudenn e Sven Sandström, Le Monde imaginaire d'Odilon Redon: étude iconologique,1955:69.\n↑ Odysseia Kan IX\n↑ Un tamm dislavar zo amañ rak disklêriañ a ra Homeros e tenner gwin c'hwek eus o bloc'hadoù daoust ma lavar diwezhatoc'h ne anavont ket ar gwin\n↑ Odysseia, IX, 292-293\n↑ Odysseia, IX, 509 ; Ovidius, Metamorphosae, XIII 770\n↑ Hesiodos, Theogonia 139 ff.. Arges a oa anvet e lec'h all : Acmonides (Ovidius, Fasti VI 288), pe Pyraemon (Virgilius, Aeneis VIII 425).\n↑ Henri de La Ville de Mirmont, Apollonios de Rhodes et Virgile : la mythologie et les dieux dans les "Argonautiques" et dans l'"Énéide", Pariz 1894\n↑ Da Artemis, 46f. sellet ivez ouzh Georgica (4.173) hag Aeneis 8.416ff. Virgilius\n↑ E Fragments d'histoire grecque, Jacoby.\n↑ Aeneis III, 588-654\n↑ S.Smith, B.Boulgakow: A Case of Cyclopia, Journal of Anatomy, 61 (Pt 1), 105–111 (1926)\n↑ Adrienne Mayor, The First Fossil Hunters: Paleontology in Greek and Roman Times (Princeton University Press) 2000.\n↑ Poulloù gwirion an daoulagad zo e kostez ar c'hlopenn hag evel ma n'int ket gwall zon ez eo diaes gwelet petra int\n↑ "Meet the original Cyclops".\n↑ Apollodoros, Bibliotheke, II, 2, § 1 ; Paosanias, II, 25\n↑ Strabon, Geografiezh VII, 11\n↑ Géographie de Strabon, traduite du grec en français, Letronne, Imprimerie Impériale, Pariz, 1812, levrenn III, 235\nAdtapet diwar « https://br.wikipedia.org/w/index.php?title=Kiklop&oldid=1769724 »\nDernière modification le 16 Gwe 2017, à 08:55\nKemmoù diwezhañ degaset d'ar bajenn-mañ d'an 16 Gwe 2017, da 08:55.


Degemer al lec’hienn > C’hoariva > Keloù > STAJ : Hentenn Stanislavski pe Arz ar skiant-prenet\nSTAJ : Hentenn Stanislavski pe Arz ar skiant-prenet\nUr staj evit :\n• Dizoloiñ pe gouzout hiroc’h war an hentenn Stanislavski*.\n• Deskiñ diskregiñ evit mont donig-donañ ac’hanomp ha (ad)kavout traoù bevet ganeomp, fromoù evit sevel hon tudenn ha c’hoari gwirion.\n• Deskiñ an teknikoù hag o lakaat e pleustr.\n• Implijout an hentenn Stanislavski e testennoù c’hoariva.\nKonstantin Stanislavski*, rusiad (1863-1938), komedian, leurenner, kelenner war arz ar c’hoariva. Skrivet en deus daou levr embannet atav hiziv : "La formation de l’acteur" ha "La construction du personnage". Adkemeret eo bet e vennozhioù goude e varv evit krouiñ an Actors Studio.\nAr stummerez : Lleuwen Steffan, komedianez, kanerez a oa bet stummet e Central College (USA) war ar Stanislavski Method Acting.\nD’ar Sadorn 29 ha Sul 30 a viz Gwengolo 2018\nE sal "L’Atelier" e Lesneven (29)\nEurioù ar staj :\nSadorn : 10e30 - 6e noz\nSul : 9e30 - 5e noz\nEvit lakaat ho anv :\nSkrivit da C’hoariva\nPe bellgomzit deomp :\n06 38 78 35 15\nDa gas da urzh C’hoariva\n13 straed Mikêl an Nobletz\nPriz ar staj :\n55€ an dibenn sizhun / 30€ arrez\n45€ evit studierien pe dud dilabour / 20€ arrez\nMa n’och ket ezel eus C’hoariva pe o kemer perzh en ur strollad ezel eus C’hoariva e rankoc’h paeañ ar skodenn : 10€.\nDa gas ganeoc’h : boued evit ar predoù (da rannañ gant ar stajidi all m’ho peus c’hoant).\nKlask a reomp un dikoulm marc’hadmat evit an dud a chomo da gousket er vro.


Kemeret e voe e lec'h goude e varv gant e vab Youdas, lesanvet Makabai ("ar morzhol"). Gant ar c'hurioù a sevenas e teuas a-benn da skarzhañ an enebour diouzh ar vro war-bouez un nebeud kreñvlec'hioù, Jeruzalem en o-zouez. Glanaet e voe an Templ a oa bet diskaret e 164 ha goude marv Antioc'hos ec'h adkavas ar Yuzevien ar frankiz da lidañ o gouelioù evel a-raok.\nPa daoler ur sell war an emsavadeg o doa renet e c'heller lavarout o doa dieubet o bro diouzh an estren, diazezet ur Stad yuzev dizalc'h, adsavet al Lezenn hag al lidoù hengounel ha degaset ar surentez d'ar bobl. Mervel a reas Simon e 134 KJK.\nAdtapet diwar « https://br.wikipedia.org/w/index.php?title=Kentañ_Levr_ar_Vakabeed&oldid=1853406 »


De beste hotellene i nærheten av Novouglyanka - TripAdvisor\nTurisme i Novouglyanka\nHotell i Novouglyanka\nFlyreiser til Novouglyanka\nRestauranter i nærheten av Novouglyanka\nTing å gjøre i Novouglyanka\nAlle hotell i Novouglyanka\nBeste hoteller i nærheten av Novouglyanka, Russland\nHotell Novouglyanka - Anmeldelser\nHoteller i nærheten av Novouglyanka\nAndre steder å overnatte nær Novouglyanka (27)\n40,9 km fra Novouglyanka\nNr. 13 av 32 hoteller i Voronezh\n45,8 km fra Novouglyanka\nNr. 1 av 1 hotell i Solnechny\n50,4 km fra Novouglyanka\nNr. 20 av 32 hoteller i Voronezh\n52,1 km fra Novouglyanka\nNr. 1 av 32 hoteller i Voronezh\n52,2 km fra Novouglyanka\nNr. 9 av 32 hoteller i Voronezh\n52,4 km fra Novouglyanka\nNr. 22 av 32 hoteller i Voronezh\n52,6 km fra Novouglyanka\nNr. 24 av 32 hoteller i Voronezh\nNr. 10 av 32 hoteller i Voronezh\n53,4 km fra Novouglyanka\nNr. 19 av 32 hoteller i Voronezh\n53,7 km fra Novouglyanka\nNr. 8 av 32 hoteller i Voronezh\nNr. 12 av 32 hoteller i Voronezh\n53,8 km fra Novouglyanka\nNr. 17 av 32 hoteller i Voronezh\n54,4 km fra Novouglyanka\nNr. 7 av 32 hoteller i Voronezh\n54,5 km fra Novouglyanka\nNr. 4 av 32 hoteller i Voronezh\nNr. 16 av 32 hoteller i Voronezh\n54,6 km fra Novouglyanka\nNr. 31 av 32 hoteller i Voronezh\n54,7 km fra Novouglyanka\nNr. 5 av 32 hoteller i Voronezh\n54,8 km fra Novouglyanka\nNr. 6 av 32 hoteller i Voronezh\n55,0 km fra Novouglyanka\nNr. 18 av 32 hoteller i Voronezh\n55,1 km fra Novouglyanka\nNr. 3 av 32 hoteller i Voronezh\n55,2 km fra Novouglyanka\nNr. 21 av 32 hoteller i Voronezh\n55,4 km fra Novouglyanka\nNr. 2 av 32 hoteller i Voronezh\n55,6 km fra Novouglyanka\nNr. 27 av 32 hoteller i Voronezh\nNr. 11 av 32 hoteller i Voronezh\n56,0 km fra Novouglyanka\nNr. 14 av 32 hoteller i Voronezh\n56,3 km fra Novouglyanka\nNr. 30 av 32 hoteller i Voronezh\n66,7 km fra Novouglyanka


Tu pe du - Keit Vimp Bev\nTramor son ha tonUr bed nevez\nDegemerStalLevrioùLevrioù 11-15 bloazTu pe du\nHome / Loreidi / Loreidi PAY / Tu pe du\nSellet er baner “Dindan selloù Grallon” zo bet ouzhpennet er baner.\nPemp danevell hir, o kinnig kasoni ha karantez. Pemp skrid liammet gant an douar, an Istor, ar vro, skeudennet enno tudennoù kreñv. Pemp istor tost deus ar bobl, kontet gant lusk ha fent evit plijadur an holl.\n180 er stok\nTu pe du quantity\nISBN: 978-2-86824-148-1 Rummadoù : Levrioù 11-15 bloaz, Levrioù 16 vloaz ha muioc'h, Loreidi PAY, Priz ar Yaouankiz Product ID: 1579\nKenderc’hel a ra lagad an heol da skediñ hardizh war maezioù Bro-Leon don. Gwiskañ a ra Annaig lunedoù du. ‘Benn ur c’hardeur kreñv ec’h erruo e Kerneblec’h. Anaout a ra mat-kenañ boazamantoù an ti : ne vo ket echuet e labour war-dro ar saout gant Ronan. Chom a raio-hi da c’hortoz he breur pellik amzer ‘barzh ar gegin, asambles gant he mamm, ha kozeal a raint eus traoù didalvez nemetken. N’eo ket ganti e ouezo hiroc’h, yantao.\nDiwezhat a-walc’h eo kroget Herve Lossec da ober en-dro gant ar brezhoneg, e yezh vamm. Stagañ ‘reas neuze da skrivañ meur a levr divyezhek hag ur romant e brezhoneg penn-da-benn : Friko Yannig Pennkaled. Berzh en deus graet er stalioù-levrioù gant e oberenn Perles de banquiers, deuet goude-se da vezañ ur pezh c’hoariet gant strollad Ar Vro-Bagan. Daou levr zo deuet gant Herve e 2009 : Loig Drouglazet, ur romant polis savet evit ar c’hlasoù divyezhek, ha Buhez Ha Fent, un dastumad danevelloù (priz an danevell gwellañ e 2009). Daou all a voe e 2010 : Friko milliget, ur « romant du » diwar skrid Anne Guillou, ha Tu pe du, un eil dastumad danevelloù.\n‘N ur mod anat a-walc’h eo kroget da studiañ ha displegañ gant fent implij e ziv yezh – ar brezhoneg hag ar galleg – en e gorn-bro. Ingal eo bet gwelet e anv e kazetennoù sevenadurel gallek (Amzer, Hopala !, ArMen…), hag e Ouest-France ivez : er gazetenn-se e kinnige ur rubrikenn a-zivout ar vrezhonegadurioù. Ar re-mañ eo just a-walc’h o deus lakaet anv Herve Lossec da vezañ ken brudet !\nN’eus ket ezhomm ken da zisplegañ eus petra zo kaoz en e levr Les bretonnismes. http://lesbretonnismes.canalblog.com/\n2010 – Priz ar Yaouankiz – 78 p. – 11 x 18 cm\nRoit an ali kentañ war “Tu pe du” Cancel reply


Deskadurezh vat ar re yaouank - An tri hent\nKiriegezh an dud hag ar vugale e-barzh an ti\nEnkorfet war an Douar omp-ni. Kelenn a reomp klevet, selaou, sellout, touch ha tañva. Gallout a reomp santout diouzh fromoù a bep seurt. Pebezh chañs hon eus da gomz, kerzhout ha c’hoarzin ! Desavet omp gant hon tud pe tud all a ra war dro deomp. Diskouezh a reont deomp penaos e vez debret, lakaet dilhad, sentet ouzh reolennoù an tiegezh hag ar gevredigezh. Diorren a reomp hor personelezh hiniennel ha perzhioù mat ha fall.\nEr skol e vez dizoloet obererezhioù all, doareoù-ober ha kustumoù da vevañ disheñvel ouzh re ar familh. Liammoù gant kamaladed a vez krouet ha distaget ha krouet adarre. Kaout gouiziegezh ha skiant-prenet eo pal pennañ ar skolioù evit dont da vezañ un den kat da labourat ha respont da ezhommoù ar gevredigezh.\nA-wechoù e vezes un tammig kollet e-pad bloavezhioù-skolaj ha lise. Arabat ober biloù! Normal eo. Cheñch boaz. Dibab an danvezioù-studi ha dudi a blij dit ar muiañ. Ma’z out etre daou soñj e c’hellez goulenn ali digant da zud, ur breur pe ur c’hoar.\nAr basianted hag an drugarez a vezo an daou bennreolenn vrasañ evit chom plom. Ar vuhez a zo brav-kaer evit an hini a oar penaos hen prizañ.\nKarout e nesañ: Film desavadurel e saozneg diwar-benn emdroadur an ene enkorfet\nPreviousPrevious post: Goulven Jacq, speredour breizhat\nNextNext post: An alkoolegezh e-touesk ar re yaouank